पत से पतुरिया के चरचा (बतकुच्चन १५०) – Anjoria\nपत से पतुरिया के चरचा (बतकुच्चन १५०)\nMarch 12, 2014 Editor भाषा 0\nबसंत ऋतु से पहिले पतझर आवेला. पुरान पतई झर जाली सँ आ नया नया पतई निकले लागेला त कहल जाला कि बसंत आ गइल. बाकिर आजु ऋतु का बारे में ना बतिया के हमरा पत से पतुरिया के चरचा ले अपना के बन्हले राखे के बा. काहे कि पिछला दू बेर से पत से पतुरिया के चरचा छूट जात रहल ह.\nआजु जब पत से पतुरिया के चरचा उठावे के सोचनी त पतझर दिमाग में आ गइल आ संगही धेयान में आइल कि पत से पतझर के कतना बढ़िया संबंध ह. पत झर जाव त नीमन नीमन फेंड़ पौधा ठूँठ हो जाले. वइसे त पत के माने होला मान प्रतिष्ठा इज्जति आ सोंची त पेड़ पौधा खातिर पतई ओकर पत जइसन होखेला. पतई झर जाव त पेड़ नंगा हो जाई आ आदमिओ के इहे हाल होला. एहीसे बनल बा पत उतारल, पत लीहल, पत राखल. औरत के पति एह पत से जुड़ल होले कि ना से त विद्वाने बता पइहें बाकिर बतकुच्चन खातिर ओकरो के पत से जोड़ल जा सकेला. जे औरत के पत राखे आ उतारे दुनू के हक राखेला उहे नू पति होखेला. अब अलग बाति कि आजु का जमाना में महिला सशक्तिकरण वाला लोग एह पर बवाल मचा सकेला. बाकिर ई ओह लोग के रोजी रोटी होला आ बहुते लोग एही काम के कमाई खाला. पता ना कतना लाख एनजीओ देश में बाड़े जे कवनो ना कवनो मुद्दा ले के जीयत बाड़े आ जीयत खात बाड़े. एह लोगन के मकसद कबो ओह मुद्दा के समाधान करे के ना होखे काहे कि जबले मुद्दा जीही तबले ओह लोग के रोजीरोजगारो जिंदा रही. पोलियो देश से खतम हो गइल त पता ना कतना लोग के रोजी रोटी खतम हो गइल. अब उ लोग कवनो दोसरा बेमारी का फेर में लागल होखीहें भा मनावत होखीहें कि कवनो ना कवनो जगहा एकाध गो केस फेरू भेंटा जाव आ पाँच सात साल फेरू कमाए खाए के जोगाड़ बन जाव.\nमामिला फेरु पत से बहके लागल बा एहसे बात के रुख मोड़ के लवटल जाव पताका प. पताका प्रतीक से बनल कि पत से एहु बात प विद्वाने चरचा कर पइहें. बाकिर हम त कहब कि पत देखावत, फहरावत कपड़ा के पताका कहल जाला. एह पताका का फेर में राजनेतो लागल रहेलें कि उनुकरे पताका फहरो आ दोसरा के पताका के पतन हो जाव. पतन माने पत+न. पत गिरल त पतन हो गइल. वइसे गिरला के पतन थोड़ही कहल जाला ओकरा ला त गिरल ढिमलाइल ढहल जइसन शब्दन के इस्तेमाल होला. बात के ढेर लमारे चलीं त पतरो के पत से जोड़ दीं बाकिर तब लोग हमरे पतरा बाचे लागी. पतरा पन्नो के कहल जाला बाकिर खास क के ओह पन्ना के जवना प ग्रह नक्षत्रन के चाल चलन के पूरा जानकारी उतारल होले. आ चाले चलन से पत रहेला भा उतरेला. पतराइल माने दूबर भइल, पातर हो गइल, भा कम पड़ गइल. दाल पतराए त ओह में पानी डाल के अउरी पतरा दिहल जाला आ एह पतरइला से ओह पतरइला के समाधान हो जाला जवन कम होखला प कहाला.\nबाकिर अतना कुछ कहला का बादो हमरा बुझात नइखे कि पतुरिया के पत से कइसे जोड़ीं. पतुरिया वेश्या के कहल जाला खास क के ओह वेश्या के जे नाचे गावे का साथे आपन धंधा चलावेले. अब पुतली से पतुरिया बनल कि पतुरिया से पुतली बाकिर हम त इहे कहब कि जब औरत आपन पत तूड़ देव त पुतुरिया हो जाले आ मरद आपन पत तूड़े त पतित.\nगांवो में फइलल किरकिटिया बेमारी\nनियर आ नियरा के चरचा (बतकुच्चन १५१)


फर्श से अर्श पर पहुंचले भोजवुड के नयका एंग्री यंगमैन राजेश राज – Anjoria\nसिनेमा भोजपुरी में फिलिम “लहू के दो रंग” के कामयाबी पूरा सुर्ख़ी में बा, हालांकि एह फिलिम के मुख्य जोड़ी खेसारीलाल यादव आ अंजना सिंह के बा बाकिर जेकर सबले बेसी चरचा होखत बा ऊ हउवन अभिनेता राजेश राज. अपना पहिलके फिलिम में राजेश राज जवन धमाकेदार परफोर्मेंस दिहले तवन सभकर दिल जीत लिहले बा. मजबूत कद-काठी आ कसरती बदन वाला राजेश राज जब परदा पर विलेन के धोवत नजर आवत बाड़े त ऊ कतहीं से झूठ नइखन लागत. छत्तीसगढ़ के एह छहफुटिया छोकरा के फर्श से अर्श ले चहुँपे के कहानीओ कवनो कम फिलिमी नइखे.\nइलाहाबाद से ताल्लुक राखे वाला राजेश राज एक समय छत्तीसगढ़ के गलियन में तरकारी बेचत रहले. बाकि ख्वाहिश में दम होखे त ओकरा हकीकत बनत देर ना लागे. से रुपहले परदा पर लउके के तेज लालासा, मेहनत आ किस्मत के संजोग से राजेश राज के सपना साकार हो गइल. “लहू के दो रंग” से मिलल कामयाबी क बाद अब राजेश राज अपना ख्वाहिशन के अउर परवान चढ़ा सकेले. एह फिलिम में राजेश के एक्शन सीन्स एतना दमदार आ विश्वसनीय लागत बा कि उनुका के अबहिए से भोजपुरी के नयका एंग्रीयंग मैन कहल जाए लागल बा.\nअभिनेता राजेश राज के मानना ह कि एक्टिंग सीखे सिखावे के बात ना ह. ई त एगो पैदाइशी कला ह जवन समय आ परिवेश का हिसाब से आगे बढेले. बकौल राजेश राज ऊ अपना किरदार के निभावस ना जिएले आ एही चलते उनुकर अभिनय लाउड ना लागे.\nरिंकू घोष खोजऽतारी ‘मेरी सिस्टर का दुल्हा’


टटका खबर. अतवार, जेठ अन्हरिया चउथ, 2078 विक्रमी – टटका खबर\nगैर ईसाई डॉक्टरन आ मेडिकल के पढ़ाई करे वाला विद्यार्थियन के धर्मान्तरण के योजना बनावे का आरोप में इण्डियन मेडिकल एसोसिएशन के अध्यक्ष डॉ जयलाल का खिलाफ दिल्ली में मुकदमा दर्ज करावे के खबर बा. सोशल मीडिया पर एह तरह के खबर छवले बा कि अपना हिन्दू विरोधी मानसिकता का चलते डॉ जयलाल के अध्यक्षता में चलत इण्डियन मेडिकल एसोसिएशन सबले पुरान चिकित्सा पद्धति आयुर्वेद का खिलाफ जंग छेड़ दिहले बावे. आईएमए के कोशिश बा कि कवनो तरह से आयुर्वेद के रोक दीहल जाव जेहसे ईसाई चिकित्सा पद्धति से ईलाज करे वाला डॉक्टरन के लूठ जारी रह सको. जयलाल के कहना बा कि मोदी सरकार एने कई बरीस से आयुर्वेद के बढ़ावा देबे में लागल बिया काहे कि आयुर्वेद हिन्दू पद्धति हवे. कोरोना महामारी का दौरान आयुर्वेदिक उपाय अपनवले लोग का चलते डॉक्टरन, कार्पोरेट अस्पतालन आ फार्मा कम्पनियन के बेलाग कमाई में आयुर्वेद बड़हन बाधा का रुप में सामने आइल बा.\nकोरोना का चलते अपना माता-पिता-अभिभावक के गँवा चुकल बचवन के मदद करे खातिर प्रधानमंत्री नरेंद्र मोदी एगो बड़हन काम कइले बाड़न. अब पीएम केयर फंड से अइसन बचवन के शिक्षा आ स्वास्थ्य बीमा के खर्च दीहल जाई. 18 बरीस के उमिर होखला का बाद एह बचवन के मासिक भत्ता आ 23 बरीस के हो गइला पर 10 लाख रुपिया के अनुदान मिल जाई. एह बचवन के शिक्षा ऋण दिआवे के व्यवस्था कइल जाई जवना के ब्याज भुगतान पीएम केयर फंड करी. आयुष्मान भारत योजना में एह बचवन के 18 बरीस के उमिर होखे ले5लाख रुपिया तक के सालाना इलाज सुविधा दीहल जाई. प्रधानमंत्री के कहनाम बा कि बचवा बचिया हमनी के भावी होखेलें आ अपना भावी के सुरक्षित कइल हमनी के कर्तव्य हवे. एह बचवन के केंद्र सरकार के अधीन चले वाला कवनो ना कवनो आवासीय विद्यालय में प्रवेश दिआवल जाई. अगर दादा-दादी भा परिवार के देखरेख में राखल जाए के होखी त निजी स्कूल में प्रवेश दिआ के ओकर फीस, किताब कापी के खर्च वगैरह के भुगतान शिक्षा के अधिकार का नियमन से कइल जाई.\nकोरोना महामारी के देखत उत्तर प्रदेश सरकार काल्हु एलान कर दिहलसि कि राज्य बोर्ड अब मैट्रिक परीक्षा ना करा के एह साल सगरी विद्यार्थियन के अगिला कक्षा में भेज दीहल जाई. सरकार के एह फैसला से एह साल परीक्षा देबे ला पंजीकृत हो चुकल 29 लाख 94 हजार 312 विद्यार्थियन के राहत मिल जाई.\nकेन्द्र सरकार अफगानिस्तान, बंगलादेश, अउर पाकिस्तान से जान बचावत भाग के भारत आइल ओह देशन के अल्पसंख्यक हिंदू, सिख, बौद्ध, जैन, पारसी, ईसाई लोगन के भारतीय नागरिकता देबे खातिर ओह लोग से आवेदन माँगल गइल बा.\nकौशांबी के शीतला धाम कड़ा इलाका में कुछ अनेरिया एगो आदमी के जान ले लिहलें जे अपना साली साथे छेड़खानी रोके के कोशिश करत रहुवे. काल्हु शनीचर का दिने पुलिस दू गो अनेरियन के गिरफ्तार कर लिहलसि. कमालपुर गांव के एगो आदमी अपना चचेरा साला का शादी में लेहदरी गांव आइल बारात में आइल रहुवे. बारात में दुलहा के बहिनो आइल रहुवे आ कुछ अनेरिया ओकरा से छेड़खानी करत रहलें जवना के ऊ विरोध कइलसि त ओकरा के पीट के मुआ दिहले सँ अनेरिया.\nऔरैया के अछल्दा इलाका में बिभूना रोड पर एगो बाइक बिछला के गिर गइल आ ओहमें अझुराइल एगो नवही पर पीछे से आवत कार चढ़ गइल. हालांकि कार चालक के हादसा बचावे का कोशिश में कारो सड़क किनारे गड़हा में जा गिरल.\nजौनपुर के बदलापुर कोतवाली इलाका के पुरामुकुंद गांव के दवा दुकानदार के गाँव का नियरा गोली मार दिहले सँ बाइक सवार कुछ बदमाश आ भाग गइले सँ. दुकानदार के मौत अस्पताल चहुँपावे से पहिलहीं हो गइल.\nसारण जिला के बनियापुर इलाका में शनीचर का दिने एगो हादसा में बनियापुर प्रखंड कार्यालय का लगे सहाजितपुर इलाका के हाफिजपुर गांव के एगो नवही पर सूखल गाछ अचके में गिर पड़ल. घवाहिल नवही के बाद में मौत हो गइल.\nबलिया जिला के रसड़ा इलाका के पचहुँआ गाँव में बरखा का दौरान अपना घर के चौखट पर बइठल एगो नवही पर ठनका गिर गइल. एह आसमानी बिजली का आग से झँउसला से ओकर मौत हो गइल.\nजौनपुर मेडिकल कॉलेज में 8 अगस्त से पढाई के काम शुरू हो जाई. ई जानकारी देत जिलाधिकारी मनीष कुमार वर्मा बतवलें कि एह शिक्षा सत्र में एक सौ विद्यार्थियन के दाखिला होखी आ9अगस्त से पढ़ाई शुरू हो जाई. ओकरा पहिलहीं हॉस्टल, क्लास रुम, ओपीडी बनावे वगैरह काम पूरा करा लीहल जाई.\nमिर्जापुर के हलिया इलाका के नौगवां गांव में एगो बेटा अपना बाप के टांगी से काट के जान ले लिहलसि. ओकर बाप दू गो शादी कइले रहलें आ ई पहिलका मेहरारु के बेटा रहुवे. दुसरका शादी का बाद ऊ पहिलका मेहरारु आ ओकरा बचवन के निकाल दिहले रहल. अब जमीन बेच दिहला से नाराज बेटा ओकर जान ले लिहलसि.\nबलिया के रसड़ा कोतवाली इलाका में शनीचर सबेरे टहले निकलल अहिरपुरा गांव के एगो औरत के सकलही पुलिया का नियरा कवनो वाहन धक्का मारत भाग गइल. एह हादसा में ओह औरत के मौत हो गइल.\nजौनपुर के बक्शा इलाका के लखनीपुर गांव का लगे सड़क के डिवाइडर पर बइठल एगो नवही एगो टवेरा वाहन का चपेटा में पड़ गइल आ ओकर मौत हो गइल. एगो दोसर हादसा में शिवगुलामगंज रेलवे क्रासिंग का नियरा शुक के अधरतिया का बाद ट्रेन से कटा के चकपटैला गांव के एगो आदमी के मौत हो गइल.\nसारण जिला के दरियापुर इलाका के मटिहान गाँव के एगो सात बरीस के लइका के मौत खेत में गिरल बिजली के तार से लागल करंट से हो गइल.\nकोरोना महामारी का चलते अपना कमाई के मौका पर आफत आइल देखत बीसीसीआई अब तय कइले बा कि आईपीएल 2021 सीजन के बाकी बाचल 31 गो मैच सितंबर-अक्टूबर में संयुक्त अरब अमीरात में करावल जाई. बोर्ड अगिला बीसबीसा विश्वकप आयोजन करे के समय में बदलाव करे के माँग अंतर्राष्ट्रीय क्रिकेट परिषद से कइले बा. अबहीं एह विश्वकप के आयोजन अक्टूबर नवंबर में भारत में होखे के योजना बा.\nTags: आईएमए, आयुर्वेद, इण्डियन मेडिकल एसोसिएशन, ईसाई चिकित्सा पद्धति, उत्तर प्रदेश, औरैया, कोरोना, कौशांबी, क्रिकेट, जौनपुर, जौनपुर मेडिकल कॉलेज, पीएम केयर फंड, बलिया, बीसबीसा विश्वकप, भारतीय नागरिकता, मिर्जापुर, मैट्रिक परीक्षा, सारण\n«« टटका खबर, शनीचर, जेठ अन्हरिया तृतिया, 2079 विक्रमी\nटटका खबर, सोमार, जेठ अन्हरिया पंचमी, 2078 विक्रमी »»


कांग्रेस 2019 में फेरु सत्ता में वापस आई – कहली सोनिया गांधी – टटका खबर\nमुंबई 09 मार्च(वार्ता). कांग्रेस के अध्यक्षा रहल सोनिया गांधी आजु एगो टीवी कार्यक्रम में बोलत नरेन्द्र मोदी सरकार पर जमके हमला बोलली आ कहली कि “अच्छे दिन” के हालो “इंडिया शाइनिंग” जइसन होखे वाला बा आ 2019 में ऊ वापसी करीहें.\nविपक्षी गोल के एकजुट करे का कोशिश में लागल कांग्रेस नेता सोनिया गाँधी कहली कि मोदी सरकार के चार बरीस के काम कइला के लमहर चाकर बखान कइल जा रहल बा. सोनिया गाँधी सवाल कइली कि का मोदी के सत्ता संम्हरला से पहिले भारत पूरा तरह से एगो ब्लैक होल रहुवे. का भारत विकास आ महानता ओरि एही चार बरीस में बढल बा. एह तरह के बाजि कइल का हमनी के बुद्धिमत्ता के अपमान ना ह ?\nसोनिया गाँधी कहली कि लोकतंत्र में बहस के खुला छूट होखे के चाहीं. आजुकाल्हु बहुते लोग बहुते पीछे छूटल जा रहल बा आ इतिहास के फेरु से लिखे के कोशिश कइल जा रहल बा. देश के मौजूदा राजनीति एगो अलगे दौर से गुजरला के बाति कहत कांग्रेस नेता कहली कि संविधान के सिद्धांतन पर चोट कइल जा रहल बा. सत्ता में बइठल लोगे भड़काऊ बयान दे रहल बा जेहसे अभिव्यक्ति के आजादी पर खतरा बढल जा रहल बा.\nTags: 2019, कांग्रेस, सोनिया गाँधी


विधानसभा चुनाव से पहिले मायावती शुक का दिने अपना चार गो अउरी मंत्रियन के बर्खास्त कर दिहली. अबही ले करीब डेढ़ दर्जन मंत्रियन के या त बरखास्त कर दिहल गइल बा भा ऊ लोग त्याग पत्र दे दिहले बा. आजु एगो अउरी मंत्री ददन मिश्रा इस्तीफा दे दिहलन. मुलायम के कहना बा कि जवन मंत्री कम हिस्सा देत बा ओकरा के हटावत बाड़ी मायावती.\nमायावती अपना पार्टी से नरेश अग्रवाल आ उनुका बेटा के शुक का दिने निकाल दिहली. बाद में राज्यसभा सांसद नरेश अग्रवाल दू गो बसपा विधायकन के ले के समाजवादी पार्टी में शामिल हो गइलें जहाँ से निकल के ऊ कबो बसपा में गइल रहले. नरेश अग्रवाल कांग्रेस आ लोकतांत्रिको कांग्रेस में रह चुकल बाड़न.\nअबकी वोटर स्लिप चहुँपावे के काम बूथ लेवल अधिकारी के रही. ओह लोग से कहल गइल बा कि हर वोटर के घरे जा के वोटर स्लिप चहुँपा देव जवना पर बूथ के जगहा आ नंबर आ ओह वोटर के नंबर लिखल रही.\nइलाहाबाद के माघ मेला नौ जनवरी के पूस के पुर्णिमा का दिने शुरू हो जाई आ एक महीना से बेसी ले चली. मेला के एक हजार चार सौ साठ बिगहा जमीन पर बसावल जाई. माघ मेला के खास तिथियन में नौ जनवरी के पूस पुर्णिमा, चौदह आ पंद्रह जनवरी के खिचड़ी भा मकर संक्रांति, अठाइस जनवरी के वसंत पंचमी, सात फरवरी के माघी पूर्णिमा आ बीस फरवरी के महाशिवरात्रि पड़ी.\nबनारस हिंदू विश्वविद्यालय के प्राध्यापक डॉक्टर के.एन. सिंह के रानी दुर्गावती विश्वविद्यालय के कुलपति बनावल गइल बा.\nविधानसभा चुनाव के टिकट बंटवारा में धांधली के आरोप लगावल लखनऊ के एगो कांग्रेसी नेता आ टिकट के दावेदार पार्टी मुख्यालय पर बियफे का दिने धरना दिहलसि.\nभाजपा के आरोप बा कि कुछ अधिकारी भय के माहौल बनाके बसपा का पक्ष में चुनाव करावल चाहत बाड़े. कहलसि कि ओह लोग के हटावल जाव.\nउप्र में राष्ट्रीय लोकमंच अपना9उम्मीदवारन के घोषणा कइलसि.\nजौनपुर जिला में कुछ डकैत बुध का दिने पटना जात श्रमजीवी एक्सप्रेस में एगो साधारण डिब्बा के सवारियन के लूट लिहलन आ जे विरोध कइले ओकरा के मरबो पिटबो कइले.\nTags: उत्तर प्रदेश के खबर


सब छँवड़ी झूमर पाड़े त लंगड़ी कहे हमहूं – टटका खबर\nMay 7, 2021 कोरोना, सर्वदलीय बइठक\nदेश में कोरोना कहर के दुसरका लहर देखत कांग्रेस के सोच बा कि एह समय अइसन कुछ होखे के चाहीं जवना से देश में असन्तोष भड़क सको. अपना से त ऊ कुछ उठा नइखे रखले बाकिर जनता अस पटाइल बिया कि खोरलो पर खदबदात नइखे.\nअब माई-बेटा प्रधानमंत्री के चिट्ठी लिख के कहले बा लोग कि सर्वदलीय बइठक बोला के सभकर राय-विचार सुनल जाव आ तब कोरोना से लड़े के कारगर रणनीति बन पाई.\nअब एह लोग से के पूछो कि जब देश भर के मुख्यमंत्रियन से आए दिन ऑनलाइन बइठक करिए के पीएम कवनो फैसला लेत बाड़ें त ओह ले बढ़िया सर्वदलीय बइठक दोसर का होखी.\nअलग बाति बा कि कई बेर ओह बइठकन में शामिल होखल कुछेक मनबढ़ मुख्यमंत्रियन के जरुरी ना बुझाव, कुछ ओह बइठक में शामिल रहला का बावजूद देह अईंठत, माथ हगुआवत रहेलें. एगो त अइसनो मुख्यमंत्री बा जे पीएम पर बेहूदा टिप्पणी कइलें में आपन शान बूझेला.\nकुछ राजनीतिक गोलन रे लागत बा कि देश के मालूम होखे के चाहीं कि ओकरो कुछ औकात बा. ओकरा से बिना पूछले-बतियवले पीएम कुछ ना कर पइहें. एह लोग का लगे अगर कवनो सुझाव होखे त ऊ सुझावो भेज सकेला, अपना पाती में लिख सकेला. बाकिर एहिजा त कुछ हइए नइखे बतावे-बुझावेला. एगो नेता जी के त आदत हो गइल बा कि जब जब देश में कवनो बड़हन मुद्दा पर विचार हो रहल होखे त ममहर भाग जालें. पता ना नानी उनुका के का सिखावे पढ़ावेली, बाकिर बबुआ जब जब लवटोला तब तब ओकरा लगे एक से एक नायाब सलाह होला बाकिर ओह पर कवनो जानकारी ना होखे. नानिओ के मालूम बा कि नतिया कुलबोरने ह.\nसर्वदलीय बइठक से अउर कुछ होखी भा ना, अतना सुभीता त होइए जाई कि बाद में ई लोग दावा कर सकी कि जवन बढ़िया भइल तवना का पीछे उनुकरे सलाह रहुवे आ जवन खराब भइल तवन एह चलते कि सरकार उनुकर सलाह ना मनलसि.


मरद के मरद - पईसा - मैना: भोजपुरी साहित्य क उड़ान (Maina Bhojpuri Magazine)\nHome डा उमेशजी ओझा Katha मरद के मरद - पईसा\nमरद के मरद - पईसा\nई कहानी आर्थिक तंगी से गुजरे वाला अईसन परिवार के बा जे बिना कुछ सोचले समझले बिना ओकर परिणाम शोचले अईसन कर देबे लन कि उनका जिनगी भर पछतावे के पडला . ई कहानी के नायेक राधारमण एगो प्रेस में काम करत रहले. तलब भी कम मिलत रहे. जेकरा से उनका आपन परिवार चलावे में दिकत त होते रहे. ओहू में नोकरी छुट जाये से ऊ आर्थिक तंगी से गुजरे लागले. आ अईसन हालत में चली गईले कि ऊ आपन परिवार त खतमे क दिहले आ आपनो ईह लीला ख़तम करे के कोशिश कईले. कहानी के पात्र आ स्थान के नाम के मिलाप मात्र एक संजोग हो सकत बा.\nसोमार के सबेरे-सबेरे स्मिता रामधुन के गुण गान करत आपन मस्ती में डूबल काम प चलऽल जात रही . तबही राहता में सुरेश बाबु स्मिता के टोकले.....\n"काहो स्मिता! सबेरे-सबेरे बड़ा निक रामधुन में मगन होके चलऽल जात बाडू.”\n“ आरे का कही बाबूजी रउरा लोग के काम से फुरसत कहा मिलत बा कि भगवान के पूजा पाठ करी सकी . एही से काम प आवे समय जवन थोड बहुत समय मिलेला ओही में भगवान के नाम ले लेबेनी .”\n“ बहुत बढ़िया , ठीक बा, ठीक बा, जा हाली-हाली सभ घरन के काम निपटाव .” “जी बाबूजी .”\nस्मिता सबसे पहिले राधारमण बाबू के फ्लैट में गईली . केवाड़ी पिटली बाकी केहू केवाड़ी ना खोलल . दोसरा हाली फेरु केवाड़ी पिटली , अबकियो हाली केवाड़ी ना खुलल . एह प स्मिता सोचे लगली कि आखिर केवाड़ी काहे नईखे खुलत , आजू तकले त अतना देरी नईखे भईल ? आजू का बात बा कि मलिकिनी केवाड़ी नईखी खोलत ? जबकि मालिको घरे में बाड़े . कही कुछुओ हो त ना गईल ? स्मिता एक हाली फेरु आवाज़ लगावत केवाड़ी पिटली , “ मलकिनी हम स्मिता केवाड़ी खोली काम करे आईल बानी .” अबकी हाली आधा केवाड़ी खुलऽल, भीतरी से राधारमण बड़ी घबडाईल झकले . जबले स्मिता कुछ कह पऽवती आ घर के भीतर जा पऽवती ओकरा से पाहिले राधारमण .........स्मिता अबही जा, बाद में आके काम कऽ दिह .” आ जल्दिये केवाड़ी बन क दिहले .\nस्मिता अगिला फ्लैट में काम करे खातिर बढ़ी गईली. बाकी ऊ परेसान रही आ सोचत रही कि आखिर का बात बा जे मालिक अतना घबराइल आ परेसान रहले ? कही कवनो अनहोनी त ना हो गईल बा ? बाकी आपन बेचयन धेयान के तुरत बडबडईली, “ ना अईसन कुछ एहिजा नईखे हो सकत , एहिजा फ्लैट में भला के आ सकत बा ?\nसभ फलटन में काम कईला के बाद स्मिता फेरु राधारमण के फ्लैट में गईली . फ्लैट में ताला लागल देखिके स्मिता चिहऽईली कि अबही त मालिक रहले आ अबही ताला मारिके कहा चली गईले ? थोड़ी देर राह देखला के बाद स्मिता भी आपन घरे चली गईली . दुपहरिया में फेरु काम करे गईली त देखली कि अबहियो राधारमण के फ्लैट में ताला लागल बा . ऊ बडबडऽईली, “ बुझात बा मालिक आपन बाल बच्चा के साथे कही चली गईले ? ” आ ईतमिनान से दोसरा फ्लैट में काम करे चली गईली . देखत-देखत तिन-चार दिन हो गईल . चौथा दिने स्मिता काम प अईली त .......\n“ ई का राधारमण बाबू के फ्लैट के सोझा अतना भीड़ काहे ? का हो गईल बा ? आ उनकर केवाड़ी काहे खोलवावल जात बा ? तबही पुलिसों आ गईल . पुलिस के देखिके स्मिता भी भीड़ में शामिल होक तमासा देखे लगली . देखली कि मालकिन के बाबूजी , भाई , आ भउजियो भीड़ में शामिल बा लोग . बड़ी देरी तकले केवाड़ी ना खुलला प पुलिस केवाड़ी तुर दिहलस. ओकरा बाद फ्लैट के बहरी खाड सभ लोग घर के भीतरी गईलन . घर के भीतरी राधारमण के मेहरारू श्रुति आ उनकर चारी वरिस के लईका अमित मरल हाल में पलंग प पडल रहे लोग . ऊ दृस्य देखिके स्मिता के कलेजा फाटे लागल . ऊ आपना प काबू पावत कसहू भीड़ में से सरकत आपन मलकिनी के बाबूजी आ भउजी लगे जाके उनका के सहारा देबे लगली . दुनो लाश एकदम से सरी गईल रहे . जेकरा से बड़ी बदबू निकलत रहे . घर के भीतरी के हाल देखिके सभ केहू सिहर गईल रहे . आ सभेके मुह से एके बोली निकलल . कईसन आदमी बाडन राधारमण , आपन मेहरारू आ बेटा के मारी के ओही घर में रहत बाडन . ऊ आदमी ना आदमखोर हवे आदमखोर . फ्लैट के भीतर दुसरका रूम के केवाड़ी भी भीतरी से बन रहे . पुलिस शक प ओहू रूम के केवाड़ी तुरवादिह्लस . ओह में राधारमण आपन दुनो हाथ के गट्टा के नश काटी के बेसुध पडऽल रहले . खून के लाल रंग से पूरा रूम रंगा गईल रहे . अबहियो खून के धार चलत रहे . राधारमण के ईलाज खातिर अस्पताल में भरती करा दिहल गईल.\nदू दिन बाद राधारमण के होश आईला प पुलिस उनका से पूछ-ताछ करे अस्पताल पहुच गईल . पाहिले त राधारमण एनो ओने के बात करत रहले , बाकी जादा देरी तकले पुलिस के सामने टिक ना पवले . आ जवन कुछ बतवले ऊ एकदम से करेजा कपा देबेवाला रहे .\nराधारमण के बाबूजी एगो नामी कम्पनी में इंजिनियर बाडन . राधारमण के पत्रकारिता कईला के बाद एगो नामी गिरामी समाचार पत्र में कम्पूटर ओपरेटर सह समाचार संकलन के नौकरी लाग गईल . प्रेस में काम करे के चलते शहर के बड-बड लोगन से राधारमण के जानपहचान हो गईल . उनकर माई-बाबूजी राजधानी में रहत रहले . नोकरी लागला के बाद राधारमण के दोसरा शहर में रहे के पडत रहे . नोकरी के वरिस बीतत-बीतत राधारमण के बाबूजी एगो पढ़ल-लिखल लईकी श्रुति से राधारमण के बिआह करवा दिहले . ओकरा बाद राधारमण आपन मेहरारू के लेके आपना साथे आ गईले . एहिजा एगो किराया प फ्लैट लेके दुनो बेकत रहे लगलन . दुनो के गिरहस्थी सुखमय बीते लागल . वरिस भीतरे राधारमण के एगो खुबशुरत बेटा अमित के जनम भईल . बेटा के जनम के बाद राधारमण के जिमेवारी बढ़ गईल . अब उनकर प्रेस के दरमाहा से घर चलल मुस्किल होखे लागल . नामी गिरामी लोग से जान पहचान होखे के चलते उनका शराब के भी लत लाग गईल रहे . पईसा के कमी से अब ऊ आपन घर चलावे आ शराब के शौक पूरा करे खातिर राधारमण आपन बाबूजी से पईसा मांगे लगले . जब राधारमण आपन बाबूजी से पईसा के मांग करस त दुनो में अनऽबन हो जात रहे . उनकर बाबूजी कहत रहले नोकरी काहे नईख छोड़ देत , ई कईसन नोकरी बा कि तहार आपन परिवारों नईखे चलत .\nदेखत-देखत अमित चारी वरिस के हो गईले . बेटा के नाम ईसकुल में लिखावावेके चिंता सतावे लागल राधारमण के . ऊ आपन बेटा के नाम शहर के बड ईसकुल में लिखवावल चाहत रहले . बाकी अड़चन आवत रहे पईसा . ई उलझन में रहले रहन कि समाचार पत्र के नोकरिओ छुट गईल . अब ऊ एकदम बेरोजगार हो गईल रहले . ओह में फ्लैट के किराया.......और सभ ना जाने का-का सोचत रहले .\nपईसा के तंगी से लड़्त राधारमण एक दिन आपन प्रिये पत्नी से कहले कि “ श्रुति एगो कम कईल जाऊ कि ई भाड़ावाला घर छोड़ी दिही जा आ चल माई-बाबूजी के लगे उनके साथे रही जा . ऊ राजधानी ह ओहिजो बढ़िया- बढ़िया इसकुल बा ओहिजे अमित के नाम लिखावादिहल जाई .” श्रुति, राधारमण के बात मानेवाला जे कहा रही . उनकर मन त एही शहर में लाग गईल रहे .\n“ देखि जी , हम एह शहर से कतही जायेवाला नईखी . अईसन करी कि रउरा बाबूजी से कुछ पईसा लेली आ हमहू आपन बाबूजी से कुछ लेलेत बानी . कुछ दिन अईसे चली ओकरा बाद त राउर कही ना कही नोकरी लागिये जाई .”\n“ देख श्रुति हम बाबूजी से पईसा मांगल नईखी चाहत. मान ल कि एक घरी पईसा मंगियो लिही त आखिर अईसे कतना दिन चली .”\n“ ई रउरा समझी” . आखिर तंग आके राधारमण आपन बाबूजी लगे गईले . ओहिजा से लौटला प “ देख श्रुति बाबूजी एगो कंपनी में नोकरी लगावादेले बानी अब हमनी के दोसरा शहर में जायेके पड़ी . अईसन करत बानी कि तहरा के आ अमित के बाबूजी के लगे छोड़ देत बानी . तू लोग ओहिजे रहिह जब हम आपन जगह प सभ कुछ सहेज लेबी तब तहरा के साथे ले चलब .”\n“ देखि जहा रउरा जायेके बा जाई . हम एहिजे रहब कतही ना जईब . खास कर राउर माई- बाबूजी लगे . ओहिजा ढेर कामो करे के पड़ी आ रोज- रोज सासू के खिट – पिट. अगर रउरा हमनी के ना देखब त हम एहिजा कतही छोट-मोट नोकरी क लेबी . बाकी एहिजे रहब .”\nआखिरी बार राधारमण आपन मेहरारू श्रुति के समझावे के कोशिश कईले . श्रुति के पकड़ी के बोलले ......” अईसन काहे करत बाडू तनिक सोच नोकरी छुट गईल, घर भाडा के बा, भाडा काहा से आई , खाए- पिए के भी पईसा चाही . जानत बाडू मरद के मरद पईसा होला. पईसा बिन मरद एगो बिधवा लेखा होला. आखिर बाबूजी कब ले सहायता कारिहे .”\n“ हम कुछ नईखी जानत . रउरा सोची बिआह त रउरा कईले बानी. हम एहिजे रहब कही नईखी जाए वाला.”\nतबही राधारमण, श्रुति के पकड़ी के ठेलत पलंग प पटक दिहले . घर के जंगला प खडा होके अमित घर के बहरी झाकत रहले . पलंग प गिरला के बाद श्रुति कुछ समझ पवती राधारमण श्रुति के देहि प परी गईले आ श्रुति के गरदन पकड़ी लिहेल तब तकले श्रुति के कुछ ना बुझाईल . ओकरा बाद राधारमण, श्रुति के गरदन दबावे लगले श्रुति थोड़ी देर घिघिअईली आ जल्दिये थिरा गईली . आपन महतारी के घिघिआईल सुनी के अमित जोर-जोर से रोये लागल . अब राधारमण सोच में डूब गईले कि अमित त सभ जान गईल . केहू के बता ना दे. ओह छोट लईका के भी राधारमण आपन गोदी में उठाके चुप कराके श्रुति के बगल में सुता दिहले . कहले कि बेटा तू बहुत रोअत बाड चल तहरो के तहार माई लगे पहुचा देत बानी. ओकरा बाद पलंग प पडल तकिया लेके राधारमण ओह छोट लईका के मुह प धके जोर से दबा दिहले. जेकरा से अमित भी आपन माई के साथे बेसुध बेजान पड़ी गईले . जब दुनो महतारी बेटा में कवनो सुगबुगाहट होत ना देखले त उनकर होस आईल .\nरोये लगले ई हम का कऽदेनी अपने हाथे आपन प्राण से भी जादा मानेवाले मेहरारू आ बेटा अमित के अपने हाथे जान से मारी दिहनी ? अब कहा जाई, का करी, अब जेल जाए सेकेहू नईखे रोक सकत ? राधारमण के दिमाग काम कईल बंद कर दिहलऽस . लाश ले जासु त केने ? दुनो मातारी बेटा के लाश ओहितरे चारी दिन पलंग प पडल रहल . रोज राधारमण दुनो के ध-ध के रोअत रहले . ओह बीच में राधारमण एक दाना भी खाना के ना खईले. बड़ी कमजोर हो गईल रहले . लाश भी सड़ी गईल रहे . जब लाश के गंध निकले लागल त सेंट के भरल शीशी लाश प उड़ेल देत रहले. जेकरा से लाश के गंध फ्लैट से बहरी ना जात रहे. आखिर पाप के गगरी कब ले ना भरित ? एक न एक दिन त ओकरा उफनाये के ही परेला. आ उहे भईल राधारमण के साथे .\nदोसरा ओरी चार दिन से श्रुति के बाबूजी आपन बेटी से बात करे आ कुशल छेम जाने खातिर फोन लगावत रहले . फोन के घंटी त बाजत रहे बाकिर केकरो से उनकर बात ना हो पावत रहे. आखिर थाक हरी के श्रुति के बाबूजी, आपन बेटा , पतोही के साथे आपन बेटी के खोजे खातिर राधारमण के फ्लैट प आगईले . ओहिजा केवाड़ी में ताला लागल देखिके चिहईले . बाकी बेटी मोह में केवाड़ी के लगे खाड होक फेरु से राधारमण के फोन प फोन कईले, घंटी बाजे लागल. घंटी के आवाज़ फ्लैट के भीतरी से आवत रहे. जब ऊ केवाड़ी से सटी के फ़ोन के आवाज़ सुने लागले त एगो अजीब महक उनका नाक में घुसल . ओह प ऊ थाना गईले आ पुलिस के लेके राधारमण के फ्लैट प आ गईले . फ्लैट के केवाड़ी तुरवावल गईल जहवा श्रुति आ अमित के लाश मिलऽल . ओकरा बाद पुलिस राधारमण के जेल भेज दिहलऽस.\nअंक - 22 (7 अप्रैल 2015)


बड़का के ? मौत, की रुपइया ? – Anjoria\nअक्टूबर 18, 2010 देश आ समाज, भोजपुरी, सरोकार\nआदमी के सुभाव बुझल बहुते कठिन बा. एकरा के जेतना गहराई से बुझे के प्रयास करीले, ओही अनुपात में अउरी अनबुझाह होत चलि जाले. बाकिर पिछला (30 सितम्बर 2010) के आंखि का सोझा एगो अइसन घटना घटल कि एह मानवीय स्वभाव के समुझे के एगो अउर अवसर मिल गइल. दुपहरिया से लेके रात 8 बजे ले अयोध्या मामला के रिपोर्ट देखे खातिर टीवी सेट प नजर चिपकवला के बाद, दिल्ली के सुरत-ए-हाल देखे के विचार मन में आइल.\nमयूर विहार फेज2से बदरपुर (जहवां हमार भइया रहेनी) जाए खातिर रुट संख्या 534 के बस से महारानी बाग पहुंचनी. इहे रात के9बजत होई. सड़क प चहल-पहल ओइसन ना रहे, जइसन अमूमन होखेला. एगो विरान… सुस्ताइल सड़क. जवना बस में बइठल रहनी बमुश्किल 10-12 गो लोग रहल होइहें. रास्ता में दुकान खुलल लउकत रहली जा, बाकिर खरीददार नदारद रहन. कारण त रउआ लोग बुझिए गइल होखब, 60 साल पुरान अयोध्या मसला प फैसला के दिन जे रहे. हालांकि ओह समय तक फैसला आ चुकल रहे. ना केहू हारल रहे अउर ना केहू के जीत भइल रहे. तबो कवनो अनहोनी के अनेसा लोगन के अपना-अपना घरन में कैद होखे प मजबूर क देले रहे. दिल्ली के सड़कन प जवन लोग नजर आवत रहे उनका मन में भय के कहीं कवनो भाव ना रहे. भारत के नागरिकन के परिपक्वता झलकत रहे. ठीक ओइसहीं जइसे कि एनडीटीवी प पंकज पचौरी, रवीश कुमार अउर कमाल खान के रिपोर्टन में झलकत रहे.\nखैर, हमरा आश्रम मोड़ से बदरपुर खातिर बस पकड़े के रहे एह से हम 534 न॰ के बस से महारानिए बाग उतर गइनी. ओहिजा से आश्रम मोड़ महज 200 मीटर के दूरी प बा. हम पैदले जात रहनी. अचानक एगो बाइक दुर्घटना ग्रस्त हो गइल. ओकरा जद में एगो साइकिल सवारो आ गइल. बाइक प दू गो युवक रहन, एगो के सिर में चोट लागल, ऊ बेहोश हो गइल. दूसरका के कम चोट लागल रहे, ऊ उठल अउर सीधे गाली देत साइकिल सवार के ओरि लपकल. तब ले हम अउर कुछ अउर राहगिर ओहिजा पहुंच चुकल रहनी. बाइक सवार के डांट के ओकरा के आपन दोसर साथी के अस्पताल ले जाए के सलाह देहनी जा. एही बीच हम स्टैंड में खड़ा दिल्ली पुलिस के एगो सिपाही के बोला के ले अइनी. ऊ आके पीसीआर(पुलिस कंट्रोल रुम) के फोन कइलस. एही बीचे बेहोश पड़ल दूसरका बाइक सवार के होश आ गइल. ऊ दूनों जाए के जिद करे लगलन स. पुलिस वाला ओकनी के जिद के कारण ओकनी के जाए देलस. 12-13 मिनट बितल होई कि पीसीआर वैन आ गइल, बाकिर ओकरा बैरने लौटे के पड़ल. हम साइकिल वाला से पूछनी, भैइया रउआ ठीक बानी नू… ऊ जवाब देलस- हं, अउर बिना देर कइले एगो सवाल दगलस – “रउआ सब ओह दूनों के जाए काहे देनी ह, हम ओकनी से कुछ पइसा लेतीं !! ई सुनके हम चकरा गइनी.\nऊपर के दूनों घटना हमरा के ई सोचे प मजबूर क देलस कि आजु आदमी के रुपिया केतना मजबूर क देले बा. तनी सोचीं, जवना हाल में साइकिल सवार (अबहीं कुछे क्षण पहिले ऊ मौत के चंगुल से निकलल रहे) रहे, ओह हाल में अगर ओकरा आपन सही सलामत बच जाए जेतना खुशी ना रहे, ओह से कहीं जादा निराशा ओह दूनों के छोड़ल जाए से रहे. ऊ मौत के चंगुलो में कुछ रुपिया के चाह राखत बा. ई सोचे वाला बात बा कि ऊ कवना तंगहाली से गुजरत होई ? ई कवनो इंसान के तंगहाली के चरमे नू बा कि, जहवां ऊ आपन मौत के सदमो में रुपिया के चाह रखे के साहस जुटा पावत बा. दोसर ओर तनी धेयान दीहीं पहिलका घटना प जब एगो दोस्त आपन चोट खाइल दोस्त के चिंता छोड़के एगो साइकिल वाला के मारे खातिर (जवना में ओकर दबंगई के झलक लउकत बा ) लपकत बा. ओह युवक (उमिर 20-22) के व्यवहार के हमनी के आपन मध्यवर्गीय समाज के व्यवहार के (प्रतिकात्मक) रूप से देख सकीले जा. जवन कि आपन गलतियन के माने खातिर तइयार नइखे. निम्न मध्यम वर्ग से मध्यम वर्ग के श्रेणी में पहुंचल अइसन लोग समाज में आपन कुंठा देखावे के कवनो मौका नइखन छोड़े के चाहत. शायद इहे कुंठा ओह युवक के एगो असहाय साइकिल सवार प हाथ उठावे खातिर प्रेरित करत रहे.\nमानवीय व्यवहार के एह रंग के देखके हम खुद सदमा में बानी, जहवां प आदमी खातिर रुपिया साध्य हो गइल बा. शायद एही तरह के कवनो अनुभव के बाद वेस्ट के राजनीतिक विचारक मैकियावेली के मानव स्वभाव के बारे में ई कटु सांच कहे खातिर मजबूर होखे के पड़ल होई कि, ‘मानव आपन बाप के मौत के जिम्मेदार आदमी के त माफ क सकेला, बाकिर आर्थिक नोकसान पहुंचावे वाला के ऊ हरगिज माफ नइखे क सकत.’\nखैर, अयोध्या प फैसला अइला के बाद के दिल्ली के देखे निकलल रहनी, जवन कि देख लेहनी, जी भर के… अउर ई त कहिए सकत बानी कि मंदिर-मस्जिद के मसला प दिल्ली वालन के दिल प अब राज़ त नइखहीं कइल जा सकत. हालांकि, ई मामला कबहूं सबसे बड़ न्यायालय में आ सकेला. अउर अंतिम फैसला में अबहीं बहुत देर लाग सकेला. बाकिर एगो बात त तय हो गइल बा कि भारत के हिंदू-मुसलमान मंदिर-मस्जिद के नाम प लड़े खातिर एकदम तइयार नइखन.


तनी हट-हटा के….(2) – Anjoria\nJan 4, 2015 तनी हट-हटा के, पाती, प्रगत द्विवेदी, भोजपुरी\n– प्रगत द्विवेदी\nहमनी के भोजपुरिया लोगन में कम ‘क्रियेटिविटी’ नइखे. जोगाड़ पर काम चलावे आ लोके-लहावे के चलन हमनी क खासियत मनाला. हमनी में से कतने लोग बिना सुबिधा संसाधन आ बे साज-समान के अतना गजब का ऊँचाई प चहुँपल कि देखि के तयजुब होई. बाकि सफलता का ऊँचाई प पहुँचल ए’ लोगन में, अपना लोगन से लगाव आ क्षेत्र से जुड़ाव ओंही तरे बा. सभ जहाँ-तहाँ छिटाइल बा आ अपना काम में लागल बा. भोजपुरी भाषा में लिखला-पढ़ला आ छपला-छपवला के कोसिस अबाध गति से चलत रहेला. ईहो एक तरह के ‘क्रियेटिविटी’ आ जुगाड़-प्रकाशन के प्रमान बा. बस एह लोगन के ‘क्रियेटिविटी’ आ लिखला-पढ़ला के प्रचार प्रसार आ पहुँच नइखे. खास तौर से बड़का-शहरन में. एसे अब ई जरूरी हो गइल बा कि हमनी का भाषा के कवि-लेखक आ अउर तरह के रचनाशील लोगन के अइसन ‘प्लेटफार्म’ भा तगड़ा ‘मंच’ मिले, जहाँ लिखला-छपला आ सुनला-सुनवला के दायरा अउरी बढ़ावे क मोका मिले.\nई प्लेटफार्म देस-दुनिया से जुड़ जाव त का पूछे के? ई तबे संभव होई जब भोजपुरी भाषी लोग आपुस में जुड़िहें. कवनो मजबूत आ स्थायी ‘प्लेटफार्म’ भा ‘मंच’ पद, सम्मान आ निजी ‘ईगो’ से हटिये-हटा के बन सकेला. समय का माँग का मुताबिक अपना भाषा-संस्कृति के, सिरजल साहित्य आ कला के अउरी रोचक आ आकर्षक बना के, अपना भाषा के विकास आ प्रचार-प्रसार के बल दिहल जा सकेला.\n‘पाती’ का पछिला अंक में ‘तनी हट-हटा के’ स्तंभ (कालम) का जरिये हमनी का बीच एगो ‘संवाद’ सुरू भइल रहे. ओकरा बाद से अबले, तीन महीना का भीतर हमके जवन समय मिलल, हम सेम्पल-बतकही खातिर 170 गो अइसन लोगन से मिलली, जेकर गाँव-घर यूपी-बिहार के भोजपुरी क्षेत्रन में बा, बाकिर ओ लोगन के रिहाइश आ काम-धंधा दिल्ली, पंजाब, हरियाणा, मुम्बई, मध्यप्रदेश आ कलकत्ता आदि में बा.\nसर्वे के दायरा में ज्यादातर लोग बीस से पैंतालीस बरिस के आयु-वर्ग के ऊ लोग रहे जे ज्यादातर नोकरी, इन्जीनियरिंग, मैनेजमेन्ट, इस्कूल-कालेज आ सरकारी-सेवा-क्षेत्र से जुड़ल बा. जब ‘पाती’ के अंक ए लोगन के दिहल गइल त ओह लोगन के, एह पत्रिका में छपल सामग्री पढ़े में बड़ा अटपटाह लागल, हालांकि ऊ लोग हिन्दी अखबार सरपट पढ़ि लेव. गीत, गजल आ कविता त ऊ लोग कइसहूँ पढ़ि लिहल बाकि गद्य-विशेष कर कहानी, लेख आ समीक्षा-आलोचना पढ़ला में हवा खराब हो गइल. साइत भोजपुरी पढ़े भा लिखे के ओ लोगन के रपटा (आदत) ना रहे. बोलत-बतियावत ई लोग ज्यादातर ‘हिंग्लिश’ आ अंगरेजी शब्दन के इस्तेमाल करत लउकल भा अंगरेजी शब्दन के भोजपुरियावत.\nएह सर्वे में एगो खास जानकारी ईहो भइल कि 80 प्रतिशत से ज्यादा लोग ‘इन्टरनेट’ पर भोजपुरी का बारे में अनजान रहे. हँ 22 प्रतिशत लोग ‘हवाट्स ऐप’ पर भोजपुरी चुटकुला आ लतीफा के लिखल-पढ़त मजा लेत रहे. कुल्हि मिला के हमके इहे बुझाइल कि कूल्हि खरचा आ मेहनत, आ लिखल-छपावल एगो सीमित दायरा में संचित-संकुचित बा. भोजपुरी के विशाल क्षेत्र आ एह भाषा के बोले-बतियावे वाला बहुते लोग-भोजपुरी में लिखे-पढ़े आ छपे-छपावे वाला लोगन का ‘क्रियेटिविटी’ से पूरा-पूरा परिचित भइला से वंचित बा.\nसगरी ‘क्रियेटिविटी’ एगो खास दायरा में घूमत-घोरियावत बा. ई जनला का बाद हमके लागल कि एकरा बाहर अइला आ बिस्तार खातिर निश्चित रूप से एगो प्लेटफारम के जरूरत बा, जहाँ प्रतिभा कौशल से भरल संवाद, बतकही आ ‘क्रियेटिविटी’ के पहुँच आ पइसार (कम्युनिकेशन) बढ़े. भोजपुरी के युवा वर्ग हमनी का ‘भोजपुरी कम्युनिटी’ से जुड़ी त अउर अच्छा होई. नया आ पुरान का मेल-मिलाप आ संवाद का एह मंच से, विचारन के खाद-पानी मिली त नया बीच के अँखुवाए आ बढ़े में बहुत मदद मिली.\nत एह दिसाईं, ‘पाती’-मंच अब एगो नया पहल करे जा रहल बा. नया साल 2015 में भोजपुरी भाषा साहित्य आ संगीत-कला खातिर चुनिन्दा भोजपुरी गीतन के सीडी, चुनिन्दा कहानियन या लघु कहानियन के आडियो सीडी आ कम समय का लघु नाटकन का मंचन का दिशा में काम कइल जाई. एह को िसस मे ं हमहन के ज्यादा-जो र ‘ओडियो-विजुअल’ फार्मेट, में होई आ ओकरा के वेबसाइट, कम्प्यूटर आ मोबाइल का जरिये सबके सुलभ करावल जाई. एकरा खातिर जरूरी प्रबन्ध आ संसाधन जुटावे में एगो छोट टीम काम में लाग गइल बिया. ज्यादा आ अउर जरूरी जानकारी ‘पाती’ परिवार का वार्षिक-समारोह (अप्रैल-मई) में दिहल जाई.\nएह मंच पर भोजपुरी लिखे पढ़े वाला लोगन का साथ-साथ गायन, वादन आ अभिनय से जुड़ल प्रतिभा संपन्न लोगन के स्वागत बा. हमार ई मान्यता आ विश्वास बा कि लिखला-पढ़ला का जरूरत का साथ, समग्र भोजपुरी सांस्कृतिक रचनात्मकता के पाठक, श्रोता आ दर्शक नाँव के संग्राहकन के ढेर जरूरत बा. टप्पा-टोइंयाँ अलगा-अलगा गोल बना के सरकारी ‘फंड’ आ ‘पद-सम्मान’ का आसरा में, जोगाड़ पानी वाली चकरी से छुटकारा पाके निष्ठा आ लगन से कुछ बढ़ियाँ आ नया कइल ज्यादा सार्थक आ मूल्यवान बा. हमहन के भाषा संस्कृति आ कला आगा बढ़ी आ पसरी त हमहनो क भला होई. इहाँ प्रतिभा अपना लगन आ मेहनत से खुद ब खुद चमकी.\nहमनी का क्षेत्र में केतने धुनी आ गुनी लोग बाड़न जे अगर निस्वार्थ भाव से जुटि के सुरिया जइहन त हमनी का साहित्य, कला आ अभिनय के पाठक, श्रोता आ दर्शक तक पहुँचे के जीवनी शक्ति आ राह मिल जाई. तब हमनिये में से बहुत लोग गर्व से कहि सकी कि हमनियो के खूबी आ खासियत राष्टंीय-अन्तर्राष्टंीय तौर पर जानल जा रहल बा. एसे हमनी का भोजपुरी भाषा के शान, स्वाभिमान आ बल-बेंवत के ‘स्वीकार्यता’ (ऐक्सेप्टेन्स) बढ़ी. भोजपुरी भाषा के तेवर आ अन्दाजे-बयाँ कुछ अउर ना रहित, त खाली एकरा मुलम्मा भर से, आमिर खान के ‘पीके’ अतना रुपया आ हलचल ना पैदा करित. हमनियो के आगा आवे वाला समय में अउर प्रभावी बने खातिर अपना अभिव्यक्ति (एक्सप्रेशन) के लोकप्रियता आ स्वीकार्यता (एक्सेप्टेन्स) का दिशा में बढ़वला आ कोसिस कइले से कुछ बात बनी. आ जब बात बने लागी त अपना आपे बदलाव लउके लागी.\nएह ‘अंक’ में बस अतने. आगा फेर हट-हटा के कुछ कहल-कइल जाई. नया साल 2015 भोजपुरी ‘क्रियेटिविटी’ के बिस्तार आ लोकप्रियता क साल होखे, एकरा खातिर हमार हिरऊ मंगलकामना!!\n(पाती के दिसंबर 2014 अंक से साभार)\nएडिटर, बिग सी मीडिया\n40/76, सी0 आर0 पार्क


एक तरफा विचार – Anjoria\nCategory: एक तरफा विचार\nएक तरफा विचार देश आ समाज भाषा सरोकार\nजुलाई 16, 2015 Editor\n– ओम प्रकाश सिंह अब एहिजा एह कहाउत के संबंध मियाँ लोग से नइखे. मियाँ के मतलब पतिदेव से, आदमी से बा. मियाँ आ बेगम के इस्तेमाल हमेशा से मरद…\nएक तरफा विचार भाषा\nमार्च 14, 2015 Editor\nभोजपुरी में बतियाईं मत आ जे बतियावे ओकरा के गँवार बताईं. बचवन के भोजपुरी में बतियावे मत दीं. अंगरेजी में गिटिर पिटिर करीहें स त ढेर आगा जइहें सँ. भोजपुरी…\nएक तरफा विचार मनोरंजन\nअक्टूबर 20, 2014 Editor\nभोजपुरी सिनेमा जगत से जुड़ल लोग अपना अकिल के कमी डुगडुगी पीट के दुनिया के बतावत रहेले. कबो कवनो कलाकार के बालीवुड के कवनो कलाकार के नकल बतावल जाला त…\nएक तरफा विचार मनोरंजन सरोकार\nसितम्बर 20, 2014 Editor\nआजु संजय भूषण पटियाला के भेजल सामग्री मिलल त विडम्बना सजीव लउके लागल. भोजपुरी के फिलिमकारन के एगो नया शगल बन गइल बा कि काम चाहे जइसन करसु बोले में…\nएक तरफा विचार देश आ समाज सरोकार\n– ओमप्रकाश सिंह मोदी राज के 100 दिन बीतल चाहत बा आ देश के लोग परेशान बा समुझे में कि आखिर मोदी राज से मिलल का, आइल का? मोदी के…\nफरवरी 11, 2014 Editor\nरजवा के बेटिया भइली कंगरेसिया हो रामा, चोलिया पर. चोलिया पर जय हिन्द लिखवली हो रामा चोलिया पर. जानत बानी कि फगुआ के मौसम ह आ ई गीत चइता के…


Bhojpuri Special: जवन खेमा में तेजस्वी रहिहें ऊहां कन्हैया के निबाह ना होई !\nसीपीआइ (CPI) के राज्य सचिव के कहनाम रहे कि कन्हैया कुमार (Kanhaiya Kumar) अब कहीं ना जइहें. उनकर कन्हैया से बात भी भइल बा. लेकिन, राजनीति में अब निजी हित विचारधारा पs भारी पड़ गइल बा. भाकपा माले के कट्टर वामपंथी कहल जाला लेकिन लालू जी (Lalu Prasad Yadav) एकरा के 1993 में तूर देले रहन.\nकौमनिस्ट नेता लोग के मिटिंग चलत रहे. कामरेड किशोरी लाल कहले, कन्हैया के जदयू में जाए के चरचा से वामपंथी विचारधारा के बहुत नोकसान हो रहल बा. जवन कन्हैया के देशभर में मोदी विरोधी बड़का चेहरा मानल जाला, अब ऊ एनडीए में जइहें तs लोग का कही ? के कौमनिस्ट पार्टी पs भरोसा करी ? शौकत अली किशोरी लाल के टोकले, लेकिन काल्ह तs सीपीआइ के राज्य सचिव के कहनाम रहे कि कन्हैया कुमार अब कहीं ना जइहें. उनकर कन्हैया से बात भी भइल बा. पारसनाथ कहले, राजनीति में अब निजी हित विचारधारा पs भारी पड़ गइल बा. भाकपा माले के कट्टर वामपंथी कहल जाला लेकिन लालू जी एकरा के 1993 में तूर देले रहन. लालू जी ओह दौर में कवना पार्टी में ना तूर-फार कइले रहन. कवनो अचरज ना कि जदयू के लोग भी कन्हैया के अपना पाला में करे के फेरा में होखस. अब सवाल ई बा कि का कन्हैया सीपीआइ अउर महागठबंधन से अनराज बाड़े ?\nकन्हैया का नराज बाड़े ?\nकिशोरी लाल कहले, कन्हैया के समय भी ठीक नइखे चलत. पहिले बिहार चुनाव में अनेदेखी भइल. अब उनका नांव पs पार्टी (सीपीआइ) में विवाद हो गइल बा. बहुत अदिमी के कहनाम बा कि जब ले तेजस्वी यादव एकछ नेता रहिहें तब ले महागठबंधन में कन्हैया कुमार के निबाह ना होई. कन्हैया जब महागठबंधन के स्टार प्रचारक बन जइहें तब तेजस्वी के ब्रांडिंग कइसे होई ? तब शौकत अली पूछले, तs का कन्हैया के जानबूझ के दरकिनार कइल जाता ? किशोरी लाल जबाब देले, तेजस्वी के कौमनिस्ट पार्टी के सहजोग तs चाहीं लेकिन कन्हैया से उनका परहेज बा. 2019 के लोकसभा चुनाव में तेजस्वी भाकपा माले के आरा सीट तs देले लेकिन बेगूसराय में कन्हैया के खिलाफ आपन कंडिडेट दे देले रहन. ओह घरी अगर तेजस्वी कन्हैया के समरथन कइले रहिते तs नतीजा बदल भी सकत रहे. लेकिन तेजस्वी अपनो (राजद) हरले अउर कन्हइयो के हरवले. राजद के ई बात मंजूर नइखे कि कवनो युवा नेता तेजस्वी से आगा निकले. ऐही के चलते महागठबंधन बिहार चुनाव में कन्हैया के स्टार प्रचारक ना बनवले रहे. अब उनकर नांव सीपीआइ नेता से मारपीट के बिबाद में जुड़ गइल बा. उनका खिलाफ पार्टी में निंदा प्रस्ताव भी पास भइल बा. जाहिर बा एह सभ बात से उनकर मन उचटल बा.\n“सीपीआइ- कन्फ्यूजन पार्टी ऑफ इंडिया”\nबांकेबिहारी हाले फिलहाल में लाल झंडा उठवले रहन. मीटिंग में ऊ सवाल पूछले, तs एकर मतलब का भइल ? का राजद के दबाव में आ गइल बिया सीपीआइ ? पारसनाथ कहले, 2021 के बिहार चुनाव में जब वामपंथी दलन के राजद से गठबंधन के फैदा मिलल तs स्थिति बदल गइल. भाकपा माले के सीट3से 12 हो गइल. सीपीआइ अउर सीपीएम के भी दू-दू विधायक हो गइले. एह से अब तीनो वामपंथी दल तेजस्वी के आग नरम पड़ गइल बाड़े. चरचा तs इहो बा कि राजदे के इशारा पs सीपीआइ कन्हैया के साइडलाइन कइले बा. बांकेबिहारी फेन पूछले, जब कन्हैया जेएनयू में रहन तब उनका नांव से मोदी सरकार बेयाकुल रहे. अब उहे कन्हैया के बिहार में केहू पूछे वला नइखे ? ई कवन राजनीत हs ? सीपीआइ कबो कांग्रेस तs कबो राजद के पीठईंया चढ़ के राजनीत करी तs का ओकर किस्मत बन जाई ? पारसनाथ कहले, एही बात के तs कन्हैया बिरोध कइले रहन. अप्रैल 2018 में कन्हैया सवाल उठवले रहन कि सीपीआइ काहे नइखे कांग्रेस से अलगा होके आपन रास्ता चुन रहल बिया? ऊ तs ईहां तक कह देले रहन कि सीपीआइ, कन्फ्यूजन पार्टी ऑफ इंडिया बन के रह गइल बिया. कन्हैया के ई बेयान पs खूब हंगामा मचल रहे. लेकिन लागत बा कि कन्हैया के कहनाम ठीके रहे. दोसरा के इशारा पs एतना लोकप्रिय नेता के अनदेखी कइल कहां तक ठीक बा ?\nजब लालूजी लगवले वामपंथी दलन में सेंध\nशौकत अली पुरान नेता रहन. उनका बिहार के राजनीत के बहुत समझबूझ रहे. ऊ कहले, आज भले कौमनिस्ट पार्टी के लोग राजद के दोसतियारी से खुश बा लेकिन ई लोग के जरूर इयाद राखे के चाहीं कि लालूजी के समय का भइल रहे. 1990 में लालूजी अल्पमत के सरकार चलावत रहन. बहुमत खातिर ऊ दोसरा दल के खंड-बिखंड कइले. 1990 के बिहार बिधानसभा चुनाव में भाकपा माले के6बिधायक जीतल रहन. भाजपा के 39 बिधायक रहन. लालूजी दूनो दल में सेंध लगा देले. 1991 के शुरू में लालू जी के शह पs भाजपा के 13 विधायक बिधानसभा में बइठे के अलग बेवस्था कर लेले. इनका लोग के अलग गुट के मान्यता भी मिल गइल. भाजपा के कुछ बागी नेता के लालूजी मंत्री भी बना देले. 1993 में लालूजी भाकपा माले के6में4बिधायक तूरे के अपना पार्टी में मिला लेले. एही तरे रामलखम राम रमण पहिले सीपीआइ के बिधायक रहन. 1980 अउर 1995 के विधानसभा चुनाव ऊ सीपीआइ के टिकट पs खजौली (मधुबनी) से जीतल रहन. सीपीआइ के समर्पित नेता होखला के बादो रामलखन राम रमण 2000 में लालू जी के साथे आ गइले. 2000 के चुनाव ऊ राजद के टिकट पs जीतले. आज के समय में बिचारधारा से समझौत के चलते ही कौमनिस्ट पार्टी के मनोबल लगातार गिर रहल बा. अब ना पहिले जइसन कैडर बाड़े ना पार्टी बिया. अंत में कामरेड किशोरी लाल कहले, अब आगा का होई, मालूम ना, लेकिन नीतीश सरकार के मंत्री संगे कन्हैया के मोलकात बहुत खटक रहल बा. (लेखक अशोक कुमार शर्मा जी वरिष्ठ पत्रकार हैं.)


भोजपुरी सिनेमा में माई : तोर मनवा गंगा के पनिया हे राम , Bhojpuri Special role of mother in Bhojpuri cinema and created characters – News18 हिंदी\nभोजपुरी सिनेमा माई के चरित्र के प्रति केतना सजग रहेला?\nमां के जवन रूप भोजपुरी सिनेमा में बरसो से चलता भोजपुरी सिनेमा ओकरा से आगे नइखे सोचत. भोजपुरी सिनेमा के माई हमेशा एकही दशा में रहेली. जबकि दूसरा भाषा में मां के रोल में अलग अलग आयाम देखे के मिलेला.\nLast Updated : November 30, 2020, 14:18 IST\nअब माई मई में याद आई का ? मई महीना के दूसरा एतवार के? कादो ई मदर्स डे के दिन ह. यूरोप आ अमेरिका से शुरू भइल ई सिलसिला भारत में भी फ़इल-पसर गइल. उहाँ मदरिंग संडे आ मदरिंग संडे फेस्टिवल के भी रिवाज़ बा. हमरा त माई बारहो महीना मन परत रहेले. माघ में रजाई बन के, गर्मी में बेना बन के आ बरसात में छाता बन के. दूर होनी त सपनो में लोरी सुनावेले. एही से माई हमरा रचना-संसार में खूब आइल बिया. गीत में, ग़ज़ल में, दोहा में, कविता में, हाइकु में. इहाँ तक कि कहानी आ निबंध में भी. जी हाँ, हमरा प्रेम-कहानी में भी. जब हम लइका रहीं त ई कहत भा टोक-टाक करत कि रे बउराहा अभी पढ़ाई-लिखाई पर ध्यान दे, इहे काम आई. भा बड़ भइला पर जब कवनो कहानी में हम अपना नायिका के दुपट्टा के घूंघट बनाईं तबो लागे कि माई कहीं से देखsतिया आ कहsतिया जो रे बउराहा इहे मिलली ह- विदेशी. आपन ईलाका में अकाल बा का ? आ फेर बड़ा सौम्य आ शांत होके कहे कि ‘जवना में तोहार ख़ुशी, तोहरे नू रखे आ निबाहे के बा.. ना त ईलाका में का बा, जाति-धरम में का बा.. तू देखs आपन. हमनी के गोतिया-देयाद आ जाति-बिरादर के खूँटा से बन्हाइल बानी जा‘’ .तब माई हमरा अपना समय से सौ साल आगे दिखे. बेपढले प्रगतिशील दिखे.\nखैर, अपना माई पर चाहे माई पर केन्द्रित अपना रचनन पर फेर कबो बतिआयेम. आज त भोजपुरी सिनेमा में माई पर बात करे के मूड बनवले बानी. लेकिन बात शुरू करे से पहिले माई पर आपन कुछ शेर त कहबे करब -\nहजारो गम में रहेले माई, तबो ना कुछुओ कहेले माई\nहमार बबुआ फरे-फुलाये, इहे त मंतर पढ़े ले माई\nनजर के कांटा कहेनी रउरा, जिगर के टुकड़ा कहेले माई\n‘मनोज’ हमरा हिया में हरदम, खुदा के जइसन रहेले माई\nहमार ई शेर माई के अहमियत के दरसावता. माई के दर्जा त भगवानो से ऊपर मानल गइल बा, काहे कि उ हमनी के सृजनकर्ता बाड़ी. भोजपुरी सिनेमा में माई के अहमियत दर्शावे वाला कई गो फिलिम बनल बा. भोजपुरी फिलिम अक्सर गांव के कहानी पर केन्द्रित रहेला. गांव में रिश्तन के कद्र आजुओ शहर से ज्यादा बा. एही से भोजपुरी फिलिम में माई के रोल भले तनी कम होखे, बाकिर रहेला जरूर.\nरोल करे वाला एक्टरन के राय\nहम इहां भोजपुरी सिनेमा में माई अउर भोजपुरी स्टार के ऑनस्क्रीन आ ऑफस्क्रीन माई के बात करे जा रहल बानी. माई के का-का योगदान बा अपना बेटा चाहे बेटी के हीरो-हीरोइन बनावे में, एहू पर चर्चा करब. इहो बताइब कि भोजपुरी सिनेमा में कवना तरह के माई गढ़ल जात रहल बाड़ी. साथहीं कुछ अइसन माई के भी जिक्र करब जे खुद भोजपुरी फिलिम के अभिनेत्री बाड़ी, माई बनत बाड़ी आ अपना बेटियो के हीरोइन बना देले बाड़ी. कबो-कबो त उ खुद अपना बेटियो के माई बनत बाड़ी. त ऑफस्क्रीन माई के ऑनस्क्रीन माई बनला पर ओकर संतान केतना सहज या असहज रहेला, इहो जानल दिलचस्प होई. भोजपुरी के सुप्रसिद्ध अभिनेत्री अक्षरा सिंह के माई नीलिमा सिंह भी भोजपुरी सिनेमा में काम करेली अउर बहुत सारा फिलिमन में उ माई के रोल कइले बाड़ी. नवोदित अभिनेत्री काजल यादव के माई माया यादव भी भोजपुरी सिनेमा के पुरान आर्टिस्ट बाड़ी अउर बहुत सारा फिलिमन में उहो माई के रोल कइले बाड़ी.\nएगही पैटर्न बा का?\nभोजपुरी सिनेमा में भी सब भाषा के सिनेमा जइसन अधिकतर फिलिम में माई के भूमिका गढ़ल जाला लेकिन भोजपुरी में माई के कई गो रूप नइखे देखावल गइल. अमूमन भोजपुरी फिलिमन में माई के किरदार गढ़त समय कुछ विशेष पैटर्न के इस्तेमाल कइल जाला, जे कि किरदार के स्कोप कम करके ओकरा के स्टीरियोटाइप बना देला, जइसे कि भोजपुरी फिलिम में माई, बाबूजी के मर गइला के बाद लाचार विधवा बन जाली, फेर आपन पति के कातिलन से बदला लेवे खातिर अपना बच्चन के तइयार करेली. कबो माई मूक-दर्शक बनके अत्याचार सहत-सहत तलवार उठा लेली, लेकिन ई ओही परिस्थति में होला जब उनका पास उनकर हीरो बेटा ना होला. अगर फिलिम के कहानी में माई अउर बाबूजी दूनो जिंदा बाड़न त माई उहां मात्र एगो फिलर के रूप में रहेली. हालांकि कई गो फिलिम अइसन बनल बा, जेकरा के मदर इंडिया के लीक पर बनल मानल जा सकता, जइसे कि राम बाबू के बनावल फिलिम ‘माई’ जे सन् 1989 में बनल रहे. ई फिलिम माई के केंद्र में रख के बनावल गइल रहे. एह फिलिम में एगो माई अपना बच्चन खातिर संघर्ष करत बाड़ी.\nभोजपुरी फिलिमन के माई ओतना प्रगतिशील नइखी, जेतना कि दूसर भाषा के फिलिम के माई. दूसर भाषा के फिलिमन में जहां बेटी के शिक्षा खातिर उ अपना पति अउर पूरा समाज से लड़ जाली, पन्ना-धाय के तरह बलिदानी होखेली, त कबो अइसन बागी बन. जे अपना बच्चन के खुशी खातिर अपना घर-परिवार के छोड़ के अकेले निकल जाली, उहें भोजपुरी फिलिमन में माई के अइसन संघर्ष आ जीवटता दुर्लभ बा. जबकि असल जिनगी में हमनी के समाज में अइसन त्याग बाटे. भोजपुरी फिलिम इंडस्ट्री में बरिसन से माई के किरदार करे वाली कुछ अभिनेत्री लोग से हमार बात भइल. आईं ओह बात के रउआ लोग से साझा करत बानी.\nबंदिनी मिश्रा -\nसन् 1984 में आइल फिलिम ‘पान खाए सइयां हमार’ में हीरो सुजीत कुमार के साथे हीरोइन के भूमिका से डेब्यू करे वाली बंदिनी मिश्रा बाद के फिलिमन में माई के सफल किरदार निभवले बाड़ी. बकौल बंदिनी उ अभी ले 70 के करीब भोजपुरी फिलिम कऽ लेले बाड़ी, जेकरा में माई के भूमिका वाला कई गो रोल रहल बा. उनका माई के किरदार वाला कुछ फिलिमन में खून पसीना, बारूद, सात सहेलियां अउर दीवाना प्रमुख बा. दीवाना फिलिम के गाना ‘तोहरा में बसेला परनवा’ अउर सात सहेलियां के ‘माई हऊ माई बुझऽ माई के दरदिया’ इनका पर फिल्मावल खूबसूरत गाना बा.\nपुष्पा वर्मा -\n100 गो से ऊपर भोजपुरी फिलिम करे वाली पुष्पा वर्मा के माई के भूमिका निभावे खातिर भोजपुरी के ‘निरूपा रॉय’ भी कहल जाला. उ भोजपुरी के तकरीबन हर बड़का कलाकार के साथे काम कर चुकल बाड़ी. उनका माई के मजबूत किरदार वाला कुछ फिलिम में ‘माई के चरनिया में चारो धाम’, मनोज तिवारी के फिलिम ‘देहाती बाबू’ अउर ‘दामाद जी’, पवन सिंह के फिलिम ‘देवरा बड़ा सतावेला’ अउर ‘प्रतिज्ञा’ बाटे.\nमाया यादव -\nसाल 2001 में रवि किशन के फिलिम ‘सइयां हमार’ से आपन करियर के शुरुआत करे वाली माया यादव फिलिम में भाभी अउर माई के किरदार खूब निभवले बाड़ी. नवोदित अभिनेत्री काजल यादव माया यादव के ही बेटी हई. पुरनका भोजपुरी फिलिमन के प्रसिद्ध अभिनेत्री माधुरी मिश्रा उनका के भोजपुरी फिलिम में काम करे के सलाह देले रहली. बकौल माया, उ अभी तक 250 से ऊपर फिलिम कर चुकल बाड़ी, जेकरा में माई के दमदार रोल वाला सराहनीय फिलिमन में दिनेशलाल यादव निरहुआ के ‘दिलेर’ अउर ‘बिदेसिया’, खेसारीलाल के ‘लाडला’, विराज भट्ट के फिलिम ‘आंधी और तूफान’ उल्लेखनीय बा. फिलिम ‘लाडला’ के एगो गाना उनका पर फिल्मावल गइल रहे, जवन कि ओ बेरा खूब चलल रहे. गाना के बोल रहे ‘ममता के अनमोल खजाना कबो ना दिल से तेजे, कुहुकेला हरदम बेटा खातिर माई के करेजा.’\nनीलिमा सिंह -\nमशहूर भोजपुरी अभिनेत्री अक्षरा सिंह के माई नीलिमा सिंह भी भोजपुरी फिलिमन में माई के कई गो किरदार निभवले बाड़ी. हालांकि उनकर नेगटिव किरदार ज्यादा मशहूर रहल बा. उ हिट टीवी शो ‘निमकी मुखिया’ में अनारो देवी के रोल खातिर भी जानल जाली. बकौल नीलिमा, उ अभी ले भोजपुरी में 50 से अधिक फिलिम कर चुकल बाड़ी. उनका माई के रोल वाला कुछ चर्चित अउर बढ़िया फिलिम में, ‘उगऽ हो सूरुज देव’, ‘बिदाई’, ‘आज के करण अर्जुन’ अउर ‘ससुराल’ रहल बा जवन कि उनका किरदार के चलते भी खूब चलल रहे. फिलिम ‘उगऽ हो सूरुजदेव’ में उनका ऊपर एगो गाना ‘अनमोल रतन धन’ फिल्मावल बा जेकरा में माई के ममता के सुंदर रूप देखावल गइल बा.\nकिरण यादव -\nसाल 2003 में कुणाल सिंह के फिलिम ‘कन्यादान’ से आपन करियर शुरू करे वाली किरण यादव भी माई के दमदार रोल निभवले बाड़ी. निरहुआ के अधिकांश फिलिम में माई के रोल करे वाली किरण यादव मनोज तिवारी के फिलिम ‘दरोगा बाबू आई लव यू’ में पहिला बार माई के रोल कइले रहली. उ लाचार माई से लेके वंश खातिर कवनो हद तक जाये वाली माई के भूमिका निभवले बाड़ी. फिलिम ‘लहू के दो रंग’ में उनकर किरदार उनका सबसे ज्यादा पसंद बा काहे कि ओकरा में औरत के डोली से ब्याह के अइला से लेके अर्थी पर अंतिम यात्रा तक के कहानी बा. एकरा अलावा फिलिम ‘कच्चे धागे’ में कुटिल सौतेली माई जे बाद में कोमल हो जात बाड़ी, के भी लोग खूब पसंद कइले बा. ‘बेटा’ फिलिम में जेल में एगो बच्चा के पैदा करे वाली माई के संघर्ष भी उनका दिल के बहुते करीब बा. निरहुआ के फिलिम ‘जिगरवाला’ में उनका पर फिल्मावल गइल गाना ‘अमृत के धार’ काफी सुंदर बन पड़ल बा.\nभोजपुरी सिनेमा में माई पर गीत\nभोजपुरी फिलिम में माई पर खूब गीत लिखाइल बा अउर गावल गइल बा। 1980 में आइल फिलिम ‘रुस गइलें सइयां हमार’ के गीत ‘माई रे माई तोर मनवा गंगा के पनिया हो राम’ रफी साहेब के आवाज में यादगार गीत बा. एगो अउर अइसनके गाना ‘पंडी जी बताईं ना बियाह कब होई’ फिलिम में बाटे, ए गाना के बोल बा ‘माई जइसन हो, के करी दुनिया में प्यार’.\nई गाना माई के अपना बच्चन खातिर प्रेम आ ममता के खूबसूरत उदाहरण बा. फिलिम ‘गंगा किनारे मोरा गांव’ के एगो लोरी ‘जइसे रोज आवेलू तू टेर सुनके’ ओ बेरा भोजपुरी क्षेत्र में बहुते मशहूर भइल रहे. ओह गाना के आपन दर्द भरल आवाज दिहले रहली उषा मंगेशकर. सुपरस्टार खेसारीलाल के फिलिम ‘लाडला’ में भी एगो गाना माई के समर्पित कइल गइल बा जवना के बोल बा ‘ममता के अनमोल खजाना’. ई फिलिम भी माई अउर बेटा के अनमोल रिश्ता पर बनल यादगार फिलिम बा. एह फिलिम के कहानी, पटकथा, गाना आदि बहुते नीक बन पड़ल बा. फिलिमन से इतर भोजपुरी गीत-संगीत में भी लोक गायक द्वारा माई पर केन्द्रित ढेर सारा गाना गावल गइल बा जवन कि बहुत मशहूर भइल बा. जइसे कि लोक गायिका चन्दन तिवारी के आवाज में सुभाष यादव के लिखल गीत ‘केहू केतनो दुलारी बाकी माई ना होई’ चाहे हमार (मनोज भावुक) लिखल गीत ‘बबुआ भइल अब सेयान कि गोदिये नू छोट हो गइल’, खूबे पसंद कइल गइल बा. चंदन एगो अइसन गायिका बाड़ी जे माई पर सीरीज कर रहल बाड़ी. ओह में माई पर केंद्रित हमरो कविता आ गजल शामिल बा. निर्देशक-संगीतकार रजनीश मिश्रा के फिलिम ‘मेंहदी लगा के रखना’ में हमार लिखल जवन गीत शामिल बा, ओकर बोल बा-\nअंचरा छोड़ा के चल काहे दिहले, एतना दूर ए माई\nअब के बबुआ-बबुआ कहके हमके पास बोलाई\nतोरा बिना जीही, जीही कइसे, तोर बउरहवा ए माई\nरजनीश मिश्रा अपना फिलिमन में माई के खूबसूरती से देखावत रहल बाड़न. निरहुआ के फिलिम‘ जिगरवाला’ में उनका संगीत निर्देशन में प्यारेलाल यादव के लिखल आ आलोक कुमार के गावल एगो खूबसूरत गीत बा, ‘अमृत के धार केहू केतनो पिआई, एगो माई बिना, कइसे करेजवा जुड़ाई, ए भाई, एगो माई बिना.’\n(लेखक मनोज भावुक भोजपुरी सिनेमा के इतिहासकार हैं )\nज्ञानवापी मस्जिद के बाद अब मथुरा के शाही ईदगाह को सील करने के लिए कोर्ट में दायर हुई याचिका\nTags: Article in Bhojpuri, Bhojpuri Cinema, Mother\nFIRST PUBLISHED : November 30, 2020, 14:18 IST


तहलका मचवले बाड़न शुभम तिवारी – Anjoria\nझारखण्ड के गढ़वा जिला के शुभम तिवारी आजुकाल्हु भोजपुरी सिनेमा जगत में तहलका मचवले बाड़न. हमेशा बड़का निर्देशकन का साथे काम करे के सौभाग्य पावे वाला शुभम के पहिलके फिल्म नेशनल अवार्ड विजेता निर्देशक आनन्द गहतराज के निर्देशन में बनल रहे. दुसरका फिल्म असलम शेख का निर्देशन में आ तिसरको एगो अवार्ड विनर निर्देशक का साथ. निर्देशकन के चहेता कलाकार बन चुकल शुभम तिवारी के हालही में रिलीज फिल्म “कानून हमरा मुट्ठी में” के मिलल जबरदस्त सफलता का बाद “तू हौ मोर बालमा” फिल्मो सफलता के झंडा गड़लसि. अब शुभम तिवारी के फिल्म “मल्ल युद्ध” आ रहल बा जवना में रानी चटर्जी नायिका बाड़ी. ओकरा बाद ऊ फिल्म “भईया हमार दयावान” में दर्शकन का सोझा आवे वाला बाड़न. शुभम भोजपुरी सिनेमा में झारखण्ड के अकेला कलाकार हउवें.\nManoj Tiwari will buildatemple of cricket


Will the LJP s performance improve with Pashupati Paras becoming the president Bhojpuri: ‘पारस’ के अइला से का LJP के कायाकलप हो जाई ? या फिर जली 'चिराग'!– News18 Hindi\nलोजपा में नेतृत्व परिवर्तन का पाटी के भलाई खातिर भइल बा ? अगर रामविलास पासवान जिंदा रहिते तs का ई संभव रहे ? जब रामविलास पासवान रहन तs पशुपति पारस के नजर में चिराग पासवान काबिल नेता रहन. अब उहे चिराग पासवान में कमी ही कमी दिखायी पड़े लागल. आज पशुपति पारस लोजपा के मजबूत करे के बात कर रहल बाड़े. ऊ तs बहुत साल तक बिहार लोजपा के कप्तान रह चुकल बड़े. ओह घरी कहे ना ई काम कइले ? जब उनका भिरी बिहार के कमान रहे तs का हाल भइल रहे लोजपा के?\nजमुई के महिसौड़ी चौक पs लोजपा समर्थक रामखेलावन अउर पंचमलाल में बहस होत रहे. रामखेलावन कहले, कहल जाला कि पारस पत्थल, लोहा के सोना बना देला. का पशुपति कुमार पारस लोजपा के लोहा से सोना बना दिहें ? का राताराती तख्ता पलट देला से लोजपा के कायाकलप हो जाई ? पंचमलाल कहले, बिहार विधानसभा हरला के बाद लोजपा में निराशा रहे. चिराग पासवान पाटी में जोश ना फूंक पइले. नेता अउर कार्जकर्ता से उनकर दूरी बढ़ गइल रहे. एह से पशुपति कुमार पारस लोजपा संसदीय दल के नेता बन गइले.\nरामखेलावन तनिक तैश में कहले, पशुपति पारस संसदीय दल के नेता बन गइले कि कुर्सी पs जबरिया कब्जा जमा ले ले ? वाह रे राजनीत ! पाटी तs टूटबे कइल, परिवारो टूट गइल. सांसद महबूब अली कैसर आज चिराग पs संवादहीनता के आरोप लगा रहल बाड़े. लेकिन उनका से ई पूछल जाव कि ऊ लोजपा में केतना सक्रिय रहन ? उनकर पुत्र युसूफ सलाहुद्दीन कैसर तs 2020 में राजद से बिधायक चुनाइल रहन. सांसद वीणा देवी के पुत्री कोमल सिंह के जब बिधानसभा चुनाव में लोजपा से टिकट मिलल रहे तs चिराग पासवान ठीक रहन ? आज चिराग पासवान के योग्यता पs सवाल उठावल जा रहल बा ? ई तs मतलबपरस्ती के राजनीत हs.\nपशुपति पारस के अइला से का फरक पड़ी ?\nपंचमलाल कहले, पशुपति कुमार पारस के राजनीत में लंबा अनुभव बा. ऊ 1977 में पहिला बेर बिधायक बनल रहन. लोजपा के चलावे खातिर जोश से अधिक अनुभव के जरूरत बा. ई बात सुन के रामखेलावन जबाब देले, पशुपति कुमार पारस अगर लोजपा के अध्यक्ष भी बन जास तs का फरक पड़ी ? लोजपा के ताकत के आधार रामविलास पासवान रहन. आज ऊ जिंदा नइखन लेकिन तबहुओं लोजपा की राजनीत उनके नांव पs टिकल बा. रामविलास पासवान के ना रहला से लोजपा को मोसकिल बढ़ गइल बा. एह घरी आपसी लड़ाई के बदले मेलमिलाप के जरूरत रहे. पशुपति कुमार पारस के राजनीति में एह से पहचान बा कि ऊ रामविलास पासवान के भाई हवें. रामविलास पासवान तs पारस के लोजपा के प्रदेश अध्यक्ष बनवले रहन. लेकिन भइल का ? लोजपा के बनला के बाद पहिला विधानसभा चुनाव फरवरी 2005 में भइल. एह चुनाव में लोजपा के 29 बिधायक जीतले. लेकिन एकरा बाद बिधानसभा के चुनाव में लोजपा के खूंटा उखड़त चल गइल. रामविलास पासवान तs केन्द्र के राजनीत करत रहन. बिहार में लोजपा के बढ़ावे के जिम्मा तs पारस के मिलल रहे. लेकिन ऊ का कइले ?\nजदयू के चलते मिलल रहे हार\nरामखेलान के बात पs पंचमलाल कहले, अगर बिहार बिधानसभा चुनाव में लोजपा के खराब प्रदर्शन भइल तs एकरा खातिर खाली पशुपति पारस के कइसे जबाबदेह मानल जाई ? रामविलास पासवान का एकरा से अलग रहन ? रामखेलावन तरहत्थी पs मुक्का मार के कहले, ईहे बात हमहूं कहल चाहतानी ! 2020 के चुनाव में हार खातिर अकेले चिराग पासवान के काहे दोसी ठहरावल जा रहल बा ? जदयू के किलाफ लड़े के नीति के तs रामविलास पासवान मंजूरी देले रहन. अब एकरा खातिर चिराग के बलि के बकरा बना दिहल गइल. अगर पशुपति पारस के ई बात खराब लागल रहे तs रामविलास पासवान के सामने एकर विरोध करिते ? आज पशुपति पारस नीतीश कुमार के तारीफ कर रहल बाड़े. लेकिन उनके चलते पारस के अलौली में 2010 के चुनाव हारे के पड़ल रहे. रामविलास पासवान अलौली से ही पहिला बेर 1969 में बिधायक बनल रहन. 1972 में जब रामविलास पासवान अलौली सीट पs हार गइले तs एकरा बाद बिधायकी के चुनाव लड़ल छोड़ देले. तब ऊ आपन छोट भाई पशुपति पारस के अलौली से चुनाव लड़ावे लगले.\nपारस जब प्रदेश अध्यक्ष रहन तs का कइले ?\nरामखेलावन के बात जारी रहे. 2010 के चुनाव में लोजपा के राजद से गठबंधन रहे. मुकाबला नीतीश-भाजपा के गठबंधन से रहे. अलौली सीट पs पारस सात बेर चुनाव जीत चुकल रहन. लेकिन 2010 के चुनाव में जदयू के रामचंद्र सदा पारस के करीब सतरह हजार भोट से हरा देले. पारस ओह घरी लोजपा के प्रदेश अध्यक्ष रहन. लेकिन नीतीश कुमार के कंडिडेट के चलते उनका चुनाव हारे के पड़ल. 2015 के चुनाव में पारस के फेन हार भइल. अबकी राजद के के चंदन कुमार पारस के करीब 24 हजार भोट से हरा देले. पारस के प्रदेश अध्यक्ष रहते बिहार चुनाव में लोजपा के किला ढहत चल गइल. फरवरी 2005 में लोजपा के 29 सीट मिल रहे. लेकिन अक्टूबर 2005 के चुनाव में 10 पर ही जीत मिलल. 2010 में3तs 2015 में2सीट पर सिमट गइल लोजपा. अतना कह के रामखेलावन पंचमलाल देने ताक के कहले, अब बतावs कि पशुपति पारस तs बिहार के कप्तान रहन, लेकिन का हाल भइल लोजपा के ? ओह घरी पाटी के संगठन मजबूत काहे ना कइले ? अब जब जदयू के किरिपा से लोजपा के बिधानसभा में खाता साफ हो गइल बा तs पारस जी कवन चमत्कार करिंहें ?\n2017 में एनडीए के स्थिति बदल गइल\nपंचमलाल फेन रामखेलावन के बात काट के कहले, लेकिन नीतीश कुमार तs पशुपति पारस के 2017 में तब मंतरी बनवले रहन जब ना ऊ बिधायक रहन, ना एमएलसी . रामखेलान बिना देर कइले जबाब देले, 2017 में जब नीतीश कुमार राजदे के छोड़ के एनडीए के साथे सरकार बनवले तs मंतरी पद खातिर बिबाद होखे लागल. जीतन राम मांझी, उपेनदर कुशवाहा अउर रामविलास पासवान भाजपा के साथे एनडीए में रहन. भाजपा के साथे-साथे, लोजपा, हम अउर रालोसपा भी नीतीश कैबिनेट में मंतरी पद के मांग कर देलस. ओह घरी उपेनदर कुशवाहा अउर जीतन राम मांझी के संबंध नीतीश कुमार से ठीक ना रहे.\nपशुपति पारस कइसे बनले मंतरी ?\nजीतन राम मांझी अपना पाटी के अकेला बिधायक रहन. ऊ अपना जगह पs केहू दोसर के मंतरी बनावल चाहत रहन. ऊ तीन नांव भी भेज देले रहन. लेकिन नीतीश कुमार हम अउर रालोसपा के कैबिनेट में जगह देवे खातिर तइयार न रहन. 2015 में लोजपा के दूइयो बिधयक जीतल रहन. राज कुमार साह अउर राजू तिवारी. नूतन सिंह एमएलसी रही. एह तीनों में से केहू एक के लोजपा कोटा से मंतरी बनावे के बात चलत रहे. पशुपति पारस चुनाव हार चुकल रहन. अगर उनका के मंतरी बनावल जाइत तs छव महिना के अंदर एमएलए भा एमएलसी बनल जरूरी रहे. लेकिन रामविलास पासवान पशुपति पारस के मंत्री बनावे के दबाव डाले लगले. अंत में नीतीश कुमार पशुपति पारस के मंतरी बनावे खातिर राजी हो गइले. बाद में एमएलसी भी बनवले. अगर पशुपति पारस नीतीश सरकार में मंतरी बनले तs ई रामविलास पासवान के कमाल रहे. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)


निरहुआ बनलन ऑटो ड्राईवर – Anjoria\nनिरहुआ बनलन ऑटो ड्राईवर\nभोजपुरी फिल्मों के सुपरस्टार दिनेशलाल यादव फिल्म “निरहुआ मेल” में एगो ऑटो ड्राईवर का भूमिका में आइल बाड़े. “निरहुआ रिक्शावाला” में रिक्शावाला के शानदार भूमिका निभा चुकल निरहुआ “निरहुआ मेल” में ऑटो चालकन के दर्द आ समस्या के बड़का परदा पर पेश करीहे. श्री प्रियंका पिक्चर्स के बैनर तले बनत एह फिल्म में निरहुआ के कंपलीट एक्शन अवतारो देखे के मिली. एहमें निरहुआ देशी एक्शन करत लउकीहे जवना के देख के लोग चउँक जाई. निरहुआ के कहना बा कि “निरहुआ मेल” जइसन एक्शन अबले कवनो भोजपुरी फिल्म में नइखे आइल. एह दृश्यन के फिल्मावे में लगभग करोड़ रूपिया खरचल गइल बा आ एह दृश्यन के फिल्मवले बाड़े तेलगू आ तमिल फिल्मन के मशहूर एक्शन मास्टर वेकेंट. फिल्म में निरहुआ के नायिका बाड़ी भोजपुरी के नं॰ 1 अदाकारा पाखी हेगड़े. फिल्म में मनोज टाईगर, रोजा उस्मानी, गोपाल राय, पुष्पा वर्मा आ अवधेश मिश्रा के प्रमुख भूमिका बा. निर्माता के॰ एस॰ साईबाबा आ ए॰ दास के एह फिलिम के निर्देशक बाड़े सुब्बाराव गोसांगी जे आखिरी रास्ता, शिवा जइसन फिल्म निर्देशित कर चुकल बाड़े. फिल्म के गीतकार विनय बिहारी, प्यारेलाल यादव, संगीतकार राजेश-रजनीश हउवें.\n(स्रोत – प्रशांत – निशान्त)\n"गोरिया के गोरे-गोरे गाल" के प्रीव्यू शो\n‘कब जाओगे’ के गाने के रिकार्डिंग पूरा भइल


अमेरिका में व्हाईट हाऊस का लगे स गुजरत रहनी. कान में प्रेसिडेण्ट ओबामा के आवाज सुनाई दिहल -\nका हो, गऊना हो जाई हमार फिलिम देखे कि नाही ? बहुते बोम्बस्टिक फिलिम बा.\nहम घबड़ा गइनी, ओबामा भोजपुरी में बतियावत बाड़न. एहिजा कायदा से हिन्दी बोले ना आवे. साँचो, बन्दा असहीं प्रोग्रेस नइखे कइले. बहुते बहुत क्वालिटी होखे के चाहीं.\nखबर बा कि अमेरिकी सरकार में भर्ती करे से पहिले ओबामा कैंडीडेटन से पूछत बाड़े कि भोजपुरी, हरियाणवी, तेलुगु समेत कवन कवन भारतीय भाषा जाने ल ? कवनो उनका के समुझा दिहले बा कि अब पूरा दुनिया में दूइये गो देश बा जहवाँ के गाहक मंदी हटा सके लें. एक त बा इंडिया आ दुसरका दूसरा चीन. चीन के त सिर्फ चाईनीजे से समुझल जा सकेला बाकिर हिन्दुस्तान के समुझे खातिर हरियाणवी, तमिल, तेलुगु, भोजपुरी समेत बहुते भाषा सीखे के पड़ी. खैर, हम देखनी कि एगो भोजपुरी कैंडीडेट क इंटरव्यू चलत रहे\nओबामा - भोजपुरी के का खासियत ह ?\nभोजपुरी कैंडीडेट - बहुत बहुत धांसू फिलिम भोजपुरी में बनेली सँ. अपने सुनिये के डेरा जायब. सगरी इराक वार भुला जायब. व्हाईट हाउस में धमाल, इराक की भौजी, कच्चे तेल में पक्का प्यार हमार, कुछ अईसा फिलिम विलिम बनवाएब आ इराक में देखायब त ऊ सब फिलिम में मस्त होकर लड़ाई ऊड़ाई भूला जइहें सँ. इराक क भोजपुरी सोल्यूशन हमरे लगे बा.\nओबामा - भोजपुरी में फिलिम क अलावा अउरियो कुछ होला कि ना ?\nभोजपुरी कैंडीडेट - भोजपुरी फिलिम क माध्यम से जे बा से कि सगरी सामाजिक, राजनीतिक सोल्य़ूशन समुझावल जाले. जइसे देखी, ऊ फिलिम बा, गंगा किनारे मस्ती मचईलऽ. ई फिलिम ई बतावेले कि बंदा लोकल इलाके छोड़ के मत जाये. गंगा किनारे पड़ल रहे आ मस्ती छाने, त कवनो पिराबलमे ना नू होखी. रउरा इराक गइनी त पिराबलम, अफगानिस्तान गइनी त पिराबलम. आप गंगा किनारे मस्ती में रहीं त ना आपके पिराबलम, ना उनका पिराबलम. हमरा भउजी क शादी में दोसर सोल्यूशन रहे. देखीं बुश एडमिनिस्ट्रेशन में कोंडालिसा राइज क बियाह ना भइल एहसे पिराबलम आ गइल. कोंडालिजा राइज बुश का तरफ से बहुते मारधाड़ करे जात रहली. बात ई ह कि शादी शुदा बंदा आपसे में लड़ झगड़ के शांत हो जाला. बाहर जाके लड़े के जरुरते ना पड़े. भौजी की शादी में फिलिम में इहे देखावल गइल बा. पूरा फिलिम में आठ गो शादी गीत बा, शादिये चलत रहऽता. कोंडालिजा राइज ई फिल्म देख लेती, त बुझ जइती कि शादी क पिराबलम मे जे अझूरा जाला ओकरा फेर दोसरा से अझूराये के जरुरते ना पड़े.\nओबामा सोचत बाड़न कि कि हाय अबले अमेरिकन एडमिनिस्ट्रेशन अतना ज्ञान बिना कइसे चलत रहल. चलत रहल तबे नू चउपट हो गइल - हमहू ओबामा के बता दिहले बानी.\nबताईं, कुछ गलत तो नइखीं नू बतवले ?


35 गो खास बात आजादी का दिने प्रधानमंत्री नरेन्द्र मोदी के भाषण से – Anjoria\n1. आजु देश आ दुनिया भर मे पसरल सगरी हिन्दुस्तानी आजादी के पर्व मनावत बाड़े. आजादी के एह पावन पर्व पर प्यारा देशवासियन के भारत के प्रधान सेवक का तरट से बहुत बहुत शुभकामना.\n2. देश के आजादी खातिर बहुते लोग मर खप गइल. आजादी के ओह सगरी सिपाहियन के हमार सौ सौ बार प्रणाम.\n3. एह देश के राजनेता नइखन बनवले. ना त एकर शासक, ना सरकार. ई देश किसानन के बनावल ह, मजदूरन के बनावल ह, हमनी के माई बहिनियन के बनावल ह, नवहियन के बनावल ह. ऋषि, मुनि, आचार्य, शिक्षक, वैज्ञानिक, समाजसेवक आ पीढ़ी दर पीढ़ी करोड़ो लोगन के तपस्या से आजु राष्ट्र एहिजा ले चहुँपल बा. ई सभे अभिनन्दन के हकदार हउवें.\n4. ई भारत के संविधान के शोभा आ ताकत ह कि एगो छोटहन शहर के लड़िका आजु लाल किला पर भारत के झंडा का सोझा मुड़ी नवावे के सौभाग्य पवलसि. ई भारत के लोकतंत्र के ताकत ह. एह ला हम भारत के संविधान बनावे वालन के नमन करत बानी.\n5. देश जहाँ आजु चहुँपल का एकरा पीछे देश के सगरी प्रधानमंत्रियन के योगदान बा, सगरी सरकारन के योगदान बा, सगरी राज्य सरकारन के योगदान बा. एह सभका ला हम आभार जतावल चाहत बानी.\n6. ई देश अपना पुरातन संस्कृति धरोहर के ओह नींव पर खड़ा बा जहाँ हमनी के एके बात सिखावल जात रहुवे कि साथे चलीं, मिल के चलीं, मिल के सोचीं, मिल के संक्लप करीं आ मिल के देश के आगे ले चलीं. ‘संगच्छध्वम् संवदध्वम् सं वो मनांसि जानताम्।’\n7. काल्हुए संसद मे नइकी सरकार के पहिलका सत्र खतम भइल ह. आ आजु हम गर्व से कहल चाहत बानी कि हमनी का बहुमत के जोर पर चले वाला, आगे बढ़ेवाला लोग ना हईं जा. हमनी का सहमति का संगे आगे बढ़ल चाहत बानी. सगरी गोल, विपक्षी के जोड़त, कान्ह से कान्ह सटा के चले मे हमनी के सफलता मिलल बा आ एकर यश खाली प्रधानमंत्रिए ना, सरकार मे बइठल लोगे के ना, बलुक प्रतिपक्षो के जात बा. लाल किला के दीवार से हम एह सगरी सांसदन के प्रणाम करत बानी.\n8. हम दिल्ली खातिर बाहरवाला हईं, दिल्ली के दुनिया वाला आदमी ना हईं. एहिजा के राजोकाज हम ना जानीले. एहिजा के एलिट क्लास से त हम बेछुआ बानी. बाकिर बाहर के ई आदमी जब पिछला दू महीना मे दिल्ली के भीतर झँकलसि त चउँक गइल. ई मंच राजनीति के ना ह, राष्ट्रनीति के मंच ह एहसे हमरा बाति के राजनीति के पसंगा पर तउलल मत जाव. हमरा इहे लागल कि एके सरकार का भीतर एहीजा कई एक सरकार चलत बाड़ी सँ. सभकर आपन आपन जागीर बनल बा. हमरा बिखराव लउकल, टकराव बुझाइल. एक विभाग दोसरा विभाग से लड़त बा. इहाँ ले कि सु्प्रीम कोर्ट ले मुकदमा चलत बा दू गो विभागन का बीच. एह बिखराव, एह टकराव ले के हमनी के देश के कइसे आगा बढ़ा सकब ? एहसे हम कोशिश शुरू कइले बानी एह दीवारन के गिरावे ला. हमार कोशिश बा कि सरकार एगो आर्गेनिक एन्टिटी बने, एकरस होखे.\n9. रउरा सभे अखबारन मे पढ़त होखब कि मोदी जी के सरकार आ गइल, अफसरान समय पर आफिस आवत बाड़े. सगरी मीडिया मे इहे कुल्हि छपत बा, देखावल जात बा. रउऱा लागी कि सरकार के मुखिया का रूप मे हमरा एह खबरन से आनन्द होत होखी बाकिर हमरा एह सब से पीड़ा होखत बा. भला ई कवनो खबर होखेला कि अफसरान समय पर आवत बाड़े ? आ अगर ई खबर बा त देखावत बा हमनी का कतना नीचे गिर गइल बानी जा. ‘ई होखेला’, ‘ई चलेला’ वाला बाति से देश ना चल सके. जनजन के मनसा पूरा करे ला शासन व्यवस्था के धारदार तेज गतिशील बनावे का काम मे लागल बानी जा आ रउरा सभे के भरोसा देत बानी कि हम एह सरकार मे बइठल हर आदमी, चपरासी ले लगवले कैबिनेट सेक्रेटरी ले, के शक्ति जगावल चाहत बानी. आ हम ई क के रहब. 16 मई का दिने ना कह सकत रहीं बाकिर आजु दू ढाई महीना का अनुभव का बाद 15 अगस्त का दिने तिरंगा के साखी मान के कहत बानी कि ई हो सकेला आ हो के रही.\n10. समय आ गइल बा कि एह पर सोचल जाव कि हमनी के जवन पुरखा पुरनिया देश के आजादी दिअवलन का ओह लोग के सपना के भारत बनावे ला हमनीओ के कुछ कर्तव्य बा कि ना, हमहन के कवनो राष्ट्रीय चरित्र बा कि ना. एह पर गंभीरत से सोचे के समय आ गइल बा.\n11. भाई बहिन सभे, केहू त हमरा के बतावे कि हम जवन करत बानी, सबेरे से साँझ ले, ओह काम से देश के गरीब के भला भइल कि ना, हमनी के देश के हित के रक्षा भइल कि ना, देश के कल्याण का कामे आइल कि ना. का ई सवा सौ करोड़ देशवासियन के मंत्र ना होखल चाहीं कि हमहन के हर डेग देश हित मे होखल करी ? कइसन दुर्भाग्य बा कि आजु देश मे अइसन माहौल बन गइल बा कि केहू का लगे कवनो काम ले के जा त उ कहऽता कि ‘एहसे हमरा का? एहमे हमरा ला का?’ आ जइसहीं ओकरा पता चली कि एहमे ओकरा ला कुछ नइखे त तुरते बोली कि ‘त हमरा का करे क बा?’ हमहन के एह दायरा से बहरा निकले के जरूरत बा, एह दायरा से निकल के ‘देशहित के हर काम ला हम आइल बानी, हम आगे बानी’ वाला भाव जगावे के बा.\n12. भाई बहिन लोग, आजु जब हम बलात्कार के खबर सुनीले त हमार मुड़ी झुक जाला. लोग अलग अलग तर्क देला, हर केहू मनोवैज्ञानिक बन के आपन बयान दे देता. बाकिर भाई बहिन लोग, हम आजु एह मंच से ओह महतारी बाप से पूछल चाहत बानी, हर महतारी बाप से कि रउरा घर मे बेटी जब दस साल के बारह साल के होले त सगरी महतारी बाप चौकन्ना रहेले, हर बात पूछेलें कि कहाँ जात बाड़ू, कब अइबू, पहुॅचते फोन करीहऽ. बेटियन से त सैकड़न सवाल पूछेले महतारी बाप, बाकिर का कबो उ अपना बेटवो से पूछे के हिम्मत करेले कि कहाँ जात बाड़ऽ, काहे जात बाड़ऽ, कवन दोस्त बा ? आखिर बलात्कार करे वाला केहु ना केहु के बेटा त ह. ओकरो त कवनो महतारी बाप होखी. अगर हर महातारी बाप तय क लेव कि जतना बन्हन बेटियन प डलले बानी जा, कबो बेटवो प डाली जा, कबो ओकरो से त पूछी जा.\n13. भाई बहिन लोग, कानून आपन काम करी, कड़ेर बन के करी, बाकिर समाजो का नाते, हर महतारी बाप का नाते हमहनो के जिम्मेदारी बा. केहू हमरा से कहे कि ई जवन बंदूक उठवले निर्दोषन के जान मारे वाला कवनो माओवादी, कवनो आतंकवादी, उहो त केहू ना केहू के बेटा ह. हम ओह महतारी बाप से पूछल चाहत बानी कि का अपना बेटा के एह राहे जाए से पहिले रउरा पूछले रहीं? हर महतारी बाप जिम्मा लेव कि एह गलत राह पर गइल राउर बेटा निर्दोषन के जान लेबे प उतारू बा. उ ना त राउर भल कर पावत बा, ना परिवार के, आ ना ही देशे के. आ हम एह बेराह चलत नवहियन से कहल चाहत बानी कि तू आजु जवने कुछ बाड़. कुछ ना कुछ त भारत माता तहरो के दिहले होखी, कुछ ना कुछ त महतारी बापो दिहले होखीहें. पूछल चाहत बानी कि कान्ह प लटकत बंदूक ले के धरती के लाल त क सकेलऽ बाकिर अगर एकरा जगहा हर रहीत त धरती प पसरल हरियरी कतना प्यारा लागीत. कब ले हमनी का एह धरती के लहूलुहान करत रहब जा ? आ हमहन के मिलल का एहसे ? हिंसा के राह हमनी के कुछु नइखे दिहले.\n14. भाई बहिन लोग, पिछला दिन हम नेपाल गइल रहीं. ओहिजा सभका सामने पूरा दुनिया के धेयान खींचे वाला बात कहले रहीं. एगो जमाना रहल जब सम्राट अशोक युद्ध के राह धइले रहन, बाकिर बाद मे हिंसा देखि युद्ध छोड़ बुद्ध का राहे चल दिहलन. हम देखत बानी कि नेपाल मे एगो कवनो समय रहे जब नवही हिंसा का राहे चल पड़लन,बाकिर आजु उहे नवही संविधान के तिकवत बाड़न. ओह लोग का साथे जुड़ल लोग संविधान बनावे मे लागल बा आ हम कहले रहीं कि शस्त्र छोड़ि शास्त्र का राहे चले के एगो नीमन उदाहरण देत बा नेपाल, जे दुनिया भर मे हिंसा का राहे गइल नवहियन के वापिस लवटे के प्रेरणा दे सकेला.\n15. भाई बहिन लोग, बुद्ध के भूमि नेपाल अगर सनेस दे सकेले का भारत के भूमि दुनिया के सनेस ना दे सके ? आ एहीसे ई समय के माँग बा कि हमहन हिंसा के राह तज के भाईचारा के राहे चलीं जा.\n16. भाई बहिन लोग, सदियन से कवनो ना कवनो कारण हमनी का फिरकावाराना तनाव से गुजरत बानी, देश ले बँटा गइल. आजादी का बादो कबो जातिवाद के जहर, कबो संप्रदायवाद के जहर. ई पाप कबले होखी? केकर भल होखेला एहसे? बहुते लड़ लिहनी जा, बहुते लोग के काट लिहनी जा, बहुते लोग के मार लिहनी जा. भाई बहिन लोग, एक बेर पीछे मुड़ के त देखीं, केहू के कुछ भेंटाइल नइखे. सिवाय भारत माई के देहि प दाग लगवला के हमनी के कुछ नइखी कइले. एहसे हम रउरा सभे से गोहार लगावत बानी कि जातिवाद के जहर, सांप्रदायिकता के जहर, आतंकवाद के जहर, ऊंच नीच के भाव. ई कुल्हि देश के आगे बढ़े से रोकेला. एक बेर तय कर लीॅ, दस साल ला मोरेटोरियम तय क लीं कि एह तनाव से मुक्त समाज ओरि चलल जाव त देखब कि शांति, एकता, भाईचारा हमहन के आगे बढ़े ला कतना ताकत देत बा. एक बेर देखीं त सही. हमरा कहला पर भरोसा करीं जा. हम रउरा सभे के भरोसा दिआवत बानी कि पाप के राह छोड़ि सद्भावना के भाईचारा के राहे चले के आ अपना देश के आगा ले चले के संकल्प करीं. हमरा पूरा भरोसा बा कि हमहन का कर सकीलें.\n17. भाई बहिन लोग,जस जस विज्ञान आगे बढ़ऽता, हमनी का मन मे आधुनिकता के भाव जागऽता, बाकिर हमनी का करत का बानी ? का कबो सोचले बानी जे आजु हमनी का देश में सेक्स अनुपात के का हाल बा? 1 हजार लड़िकन पर महज 940 बेटी पैदा होत बाड़ीे स. समाज मे ई असंतुलन के पैदा करत बा? ईश्वर त नइखने करत. हम डाक्टरन से निहोरा करत बानी कि आपन तिजोरी भरे ला कवनो महतारी के कोख मे पलात बेटी जन मारी. हम ओह महतारी बहिनन से कहऽतानी कि रउरा बेटा का आस मे अपना बेटी के बलि मत चढ़ाईं. कबो कबो महतारी बाप के लागेला कि बेटा होखी त बुढ़ापा मे कामे आई. हम समाज मे काम करे वाला आदमी हईं. हम अइसन परिवार देखले बानी जहाँ पाँच गो बेटा बाड़े, पाँचो का लगे बंगला बा, घर मे दस दस गो गाड़ी बा, बाकिर बूढ़ बाप महतारी ओल्ड एज होम मे रहत बाड़े. हम अिसनो परिवार देखले बानी जहाँ संतान का रूप मे अकेले बेटी बिया, उ बेटी अपना सपना के बलि चढ़ावत बिआह नइखे करत आ बूढ़ माई बाप के सेवा मे जिनिगी खपा देत बिया. ई गैर बरोबरी, महतारी का कोख मे पड़ल बेटियन के हत्या, एह 21वीं शताब्दी मे आदमी के मन कतना करिखाह, कतान कलुषित, कतना दाग भरल बा, आ ओकर प्रदर्शनी करत बा, हमहन के एहसे मुक्ति पावे के होखी आ इहे आजादी के पर्व पर हमनी ला सनेस बा.\n18. अबहिए राष्ट्रमंडल खेल भइल ह. भारत के खिलाड़ी भारत के गौरव दिअवले ह. हमनी के 64 गो खिलाड़ी मेडल ले के अइले हँ, बाकिर ओह मे से 29 गो बेटी हईं स. एह पर गर्व करी जा आ ओह बेटियन ला ताली बजाईं सभे. भारत के आन बान शान मे बेटियनो के योगदान बा एकरा के सकारी सभे.\n19. देश के आगा बढ़ावे के बा त विकास अकेला राह बा. सुशासन एके राह बा. देश के आगे बढ़ावे ला इहे दू गो पटरी बाड़ी स – सुशासन आ विकास. जब हम सुशासन के बात करत बानी त रउरे सभे बताईं. जे प्राइवेट नौकरी करत बा से कहेला कि हम नौकरी करत बानी, काम करत बानी. बाकिर सरकारी सेवा मे लागल आदमी से पूछब त कही कि सेवा मे बानी, सर्विस करत बानी. बाकिर का एह सेवा से सेवा भाव गायब नइखे हो गइल ? सरकारी सेवा मे लागल लोग मे एह सेवा भाव के जगावल, एकरा के राष्ट्रीय चरित्र बनवला का राहे हमनी के आगे बढ़े के बा.\n20. भाई बहिन सभे, का देश के नागरिकन के राष्ट्रकल्याण ला डेग ना बढ़ावे के चाहीं ? सोच के देखीं, सवा सौ करोड़ देश वासी एक डेग आगा बढ़सु त देश सवा सौ करोड़ डेग आगा बढ़ जाई. लोकतंत्र के माने बस सरकारे चुनल ना होखे. लोकतंत्र मे सवा सौ करोड़ नागरिक आ सरकार के कान्ह से कान्ह सटा के देश के मनसा पुरावे ला काम करे के जरूरत होला. हमनी के जनभागीदारी करे के बा. पब्लिक प्राइवेट पार्टनरशिप का साथे आगे बढ़े के बा.\n21. रउरे बताईं हमनी के किसान खुदकुशी काहे करत बा? उ साहूकार से करज लेत बा, करज चुका नइखे पावत, त जान दे देत बा. बेटी के शादी बा, गरीब आदमी साहूकार से करज लेत बा, करज चुका नइखे पावत त सगरी जिनिगी मुसीबत झेलत बा. ओह गरीब परिवारन के रक्षा के करी ?\n22. भाई बहिल लोग, एह आजादी के पर्व प हम एगो योजना आगे बढ़ावे के संकल्प करे रउरा लगे आइल बानी – ‘प्रधानमंत्री जन-धन योजना’. एह योजना का जरिए हम देश के गरीब से गरीब परिवार के बैंक खाता से जोड़ल चाहत बानी. आजु करोड़ो परिवार अइसन बा जेकरा लगे मोबाइल फोन त बा, बाकिर बैंक खाता नइखे. हमनी के एह हालात के बदले के बा. देश के आर्थिक संसाधन गरीब का लगे ले चहुँपे, एकर शुरूआत एहिजे से होखी. एह योजना मे जे खाता खोली ओकरा के डेबिट कार्ड दिहल जाई. एह हर कार्ड का संगे हररीब परिवार के एक लाख रुपिया के बीमा करावल जाई कि अगर ओकरा जिनिगी मे कवनो आफत आ जाव त परिवार के सुरक्षा हो सको.\n23. भाई बहिन लोग, ई देश नवहियन के देश ह, 65 फीसदी लोग के उमिर 35 बरीस से कम के बा. हमनी के देश दुनिया के सबले नौजवान देश ह. का हमनी के एकर फायदा उठावे के सोचले बानी ? आजु दुनिया के स्किल्ड फोर्स के जरूरत बा. भारतो के स्किल्ड फोर्स के जरूरत बा. कबो हमनी के ड्राइवर खोजीले, ना भेंटाव, प्लम्बर खोजले ना मिले. बढ़िया रसोईया ना मिल पावे. नवही बाड़े, बेरोजगार बाड़े बाकिर हमनी के जइसन चाहीं वइसन नवही नइखन मिलत. देश के विकास बढ़ावे के बा त स्किल्ड डेवलपमेंट आ स्किल्ड इंडिया, इहे हमार मिशन बा, देश के करोड़ो नौजवानन के कौशल सिखावे ला, हुनर सिखावे ला सगरी देश मे जाल होखे के चाहीं. आ ओह लोग के उ स्किल उ कौशल सिखावल जाव जवना के जरूरत बा. जवन आधुनिक भारत बनावे का कामे आवे. उ दुनिया मे कहीं जासु त उनुका हुनर के सराहना मिलो. हम अइसनो नवही बनावल चाहत बानी जे जाब क्रिएटर होखसु. स्किल्ड डेवलपमेंट के बहुते तेजी से आगे बढ़ावे के संकल्प लेत बानी हम.\n24. भाई बहिन लोग, दुनिया बदल गइल बा. अब भारत कवनो कोना मे पड़ल अलग थलग रहि के आपन भविष्य तय ना कर सके. दुनिया के आर्थिक हालात बदल गइल बा आ हमनिओ के ओही तरह से सोचे के पड़ी. सरकार हाल मे कई गो फैसला लिहले बिया, बजट मे कुछ एलान भइल बा. आ हम दुनिया के गोहारत बानी, दुनिया भर मे पसरल हिन्दुस्तानियन के गोहारत बानी कि आईं सभे देश मे मैनुफ्कचरिंग के बढ़ावा दिहल जाव. आईं, हिन्दुस्तान मे बनाईं. बेची कतहूँ बाकिर बनाईं हिन्दुस्तान मे. हमहन का लगे स्किल बा, टैलेंग बा, डिसिप्लिन बा, कुछ कर गुजरे के माद्दा बा. आईं, हिन्दुस्तान मे बनाईं. चाहे केमिकल होखे, फार्मास्यूटिकल, इलेक्ट्रिकल, इलेक्ट्रानिक सामान होखे, आटोमोबाइल्स से ले के एग्रो वैल्यू एडीशन ले, कागज के होखे भा प्लास्टिक के, सैटेलाइट होखे भा पनडुब्बी, आईं, हिन्दुस्तान मे बनाईं. ताकत बा हमरा देश मे. आईं हम नेवता देत बानी.\n25. भाई बहिन सभे, हम देश के नवहियनो के गोहारत बानी, खास क के उद्योग मे लागल छोट मोट कारोबारियन के. देश के तकनीकि शिक्षा से जुड़ल नवहियन के. जइसे हम दुनिया भर से कहत बानी कि आईं, हिन्दुस्तान मे बनाईं, ओही तरह देश के नवहियन से कहत बानी कि हमनी के सपना होखे के चाहीं कि दुनिया के कोना मे कोना मे मेड इन इंडिया सामान चहुँपे. देश खातिर भगत सिंह का तरह फाँसी पर लटकले देश सेवा के मतलब ना होखे. लाल बहादुर शास्त्री एगो नारा दिहले रहीं, ‘जय जवान, जय किसान’. अन्न के भंडार भर के किसानो देश के ओइसने सेवा करेला जइसन जवान सीमा पर भारत माई के रक्षा करे खातिर आपन जान दे के. ओही तरह हम नवहियन से कहल चाहत बानी कि रउरा रहते देश के छोट मोट सामान विदेश से आयात काहे करे के पड़े. रउरा तय करीं कि कवन सामान, जवन देश मे आयात हो के आवेला, रउरा बना सकीले. ओकरा के बनाईं, बस इहे धेयान राखीं कि उ सामान जीरो डिफेक्ट आ जीरो इफेक्ट वाला होखो. जीरो डिफेक्ट माने ओकरा मे कवनो कमी ना होखे आ जीरो इफेक्ट माने ओकरा से पर्यावरण पर कवनो असर मत पड़े. सामान अइसन बने कि दुनिया मे कहीं से लवट के मत आवे.\n26. भाई बहिन सभे, पूरा दुनिया मे हमनी के नवही भारत के पहिचान बदल दिहले बाड़े. दुनिया भारत के का जानत रहे ? ढेर ना, पचीस तीसे साल पहिले ले दुनिया के कई कोना अइसन रहे जहाँ के लोग हिन्दुस्तान के सपेरन के देश बूझत रहे. करिया जादू के देश, बाकिर हमनी के बीस बाइस तेइस बरीस के नवही कंप्यूटर प अंगुरी घुमा घुमावत दुनिया के चकित क दिहलन, दुनिया मे भारत के नया पहिचान बना दिहले. अगर ई ताकत हमनी का देश मे बा त का देश ला हमहन कुछ सोच सकीले ? हमार सपना डिजिटल इंडिया के बा. ई डिजिटल हम बड़का लोग ला नइखे बतियावत. ई हमनी के गरीबन खातिर होखी. अगर ब्राडबैंड कनेक्टिविटि से हिन्दुस्तान के गांव जुड़ जाव, गांव के आखिरी छोर के स्कूल में अगर हम लाँग डिस्टेंस एजुकेशन दे सकी, त रउरा कल्पना कर सकीले कि ओह गाँव के बचवन के कइसन शिक्षा मिल जाई. जहाँ डाक्टर ना चहुँप पावसु तहाँ टेलिमेडिसिन के नेटवर्क खड़ा क दिहल जाव, त ओहिजा बइठल गरीबो आदमी के कवना तरह के इलाज करावे के बा, एकर पता लाग सकेला. आम आदमी का हाथ मे मोबाइल फोन बा, हिन्दुस्तान मे मोबाइल कनेक्टिविटी बा. बाकिर का एकरा से हमनी का मोबाइल गवर्नेंस का तरफ जा सकीले ? अपना मोबाइल से गरीब आदमी बैंक अकाउंट ऑपरेट कर सके, सरकार से आपन चीज़ मांग सके, आपन अर्ज़ी पेश कर सके, आपन सगरी कारोबार चलते-चलते मोबाइल गवर्नेंस का जरिए कर सके. अगर ई सब करे के बा त हमनी के ‘डिजिटल इंडिया’ के तरफ बढ़े के बा. आ ‘डिजिटल इंडिया’ ओर जाए के बा त एकरा साथही हमार सपना इहो बा कि आजु दुनिया से बड़हन मात्रा मे आयात होखत इलेक्ट्रानिक सामान के मैनुफैक्चरिंग एहिजे हो सके. त देश के तिजोरी के कतना फायदा हो जाई. आ ‘डिजिटल इंडिया’ ले के चलब जा त ई-गवर्नेंस, ईजी गवर्नेंस, इफेक्टिव गवर्नेंस, आ इकोनॉमिकल गवर्नेंस. ई-गवर्नेंस का जरिए गुड गवर्नेंस का ओर जाए के रास्ता बा. एक जमाना मे रेलवे देश के जोड़त रहुवे आजु आईटी देश के जन-जन के जोड़े के ताकत राखत बा. आ एही ला हम ‘डिजिटल इंडिया’ के साकार कइल चाहत बानी.\n27. भाई-बहिन सभे, हम टूरिज्म के बढ़ावा दिहल चाहत बानी. टूरिज्म से गरीब से गरीब आदमी के रोजगार मिलेला. चनो बेचे वाला कमाला. ऑटो-रिक्शो वाला कमाला. पकौड़ो बेचे वाला कमाला आ एगो चाय बेचे वाला कमाला. टूरिज्म का चलते गरीब से गरीब आदमी के रोज़गार मिलेला.\n28. बाकिर टूरिज्म के बढ़ावा देबे मे हमनी के एगो अउर चरित्र बाधा बन जाला. चारो तरट देखाई देत गंदगी. का आज़ादी के अतना साल बादो, जब हमनी के 21 वीं सदी के डेढ़ दशक के दरवाजा पर खड़ा बानी, तबहियो गंदगीए मे जियल चाहत बानी ? साल 2019 में महात्मा गाँधी के 150वीं जयंती आवत बा. महात्मा गांधी जे दुनिया के अतना कुछ दिहले उनुका के हमनी का का दिहल जाय ? भाई बहिन सभे, गाँधी जी के सबले प्रिय रहुवे सफाई, स्वच्छता. का हमनी का तय कइल जाव कि साल 2019 में जब हमनी का महात्मा गाँधी के 150वीं जयंती मनाएब तब हमहन के गाँव, शहर, गली, मोहल्ला, स्कूल, मंदिर, अस्पताल, सगरी जगहा से गंदगी के निशानो मेटा देहब जा. ई सरकार से अकेले ना हो पाई. एकरा ला जन-भागीदारी चाहीं. एहसे ई काम हमनी के मिल के करे के बा.\n29. भाई बहिन सभे, हमनी का इक्कीसवीं सदी में जियत बानी. का कबो हमनी के मन मे पीड़ा भइल कि आजुओ हमनी के महतारी बहिन के खुला में शौच करे जाए के होला. एह ला उ लोग अन्हार होखे के इंतजार करे ला. ओह लोग के देह के कतना पीड़ा होखत होखी कतना बेमारियन के शुरूआत होखत होखी. का हमनी का माई बहिन के इज्ज़त खातिर एगो शौचालयो के प्रबन्ध नइखीं कर सकत ? एहसे ‘स्वच्छ भारत’ के अभियान एही2अक्टूबर से शुरू करे के बा आ चार साल का भितरे एह काम के पूरा क लेबे के बा. एक काम त आजुए से शुरू कइल चाहत बानी आ उ ई कि – हिन्दुस्तान के सगरी स्कूलन मे टॉयलेट होखे, बच्चियन ला अलगा टॉयलेट होखे, तबहिए उ स्कूल छोड़ के भगीहे ना. हमनी के सांसद लोग एक बरीस आपन एमपीलैड फंड स्कूलन में टॉयलेट बनवाव मे खरचसु. सरकार आपन बजट टॉयलेट बनावे में खरच करे. हम देश के कॉरपोरेट सेक्टरो के गोहारत बानी कि कॉरपोरेट सोशल रिस्पांसिबिलिटी के तहत जवन खरचा करत बानी सभे तवना से स्कूलन में टॉयलेट बनावे के अहमियत दीं सभे. सरकार के साथे मिलके, राज्य सरकारन का साथे मिलके एक साल का भितरे-भीतर इ काम हो जाव आ जब हम अगिला 15 अगस्त के एहिजा खड़ा होखी, त एह विश्वास के साथ खड़ा होखी कि अब हिन्दुस्तान के कवनो स्कूल अइसन नइखे जहवाँ बचवा बचियन ला अलग टॉयलेट बनावल बाकी बा.\n30. भाई बहिन सभे, अगर हमनी का सपना लेके चलीं त सपना पूरो होला. हम आजु एगो अउर खास बात कहल चाहब. देशहित के चरचा कइल आ देशहित ला विचार दिहलो के आपन महत्व होला. हमनी के सांसद, कुछ कइलो चाहेलें बाकिर उनुका मौका ना मिले. उ लोग आपन बात बता सकेला, सरकार के चिट्ठी लिख सकेला, आंदोलन कर सकेला, मेमोरेंडम दे सकेला, बाकिर तबहियों खुद कुछ करे के मौका ना मिले. हम आजु एगो नया विचार ले के आइल बानी. हमहन का देश मे प्रधान मंत्री का नाम पर अनेके योजना चलत बा, अनेके नेतो लोग का नाम ढेरहन योजना चलत बा. बाकिर आजु हम सांसद का नाम पर एगो योजना घोषित करत बानी – ‘सांसद आदर्श ग्राम योजना’ एह योजना मे तय कइल पैरामीटर्स पर सांसद अपना इलाका के के एगो गाँव चुन लेसु आ ओह गाँव के आदर्श गाँव बनावे मे लाग जासु. साल 2016 ले टाइम देत बानी काहे कि नया योजना बा, लागू करे मे, योजना बनावे में कबो समयो लाग जाला. शहरो के एमपी, राज्योसभा के सांसद एगो गाँव चुनसु. अगर हिन्दुस्तान का हर जिला मे अइसन एगो आदर्श गाॅव बन जाता त अगल बगल के गाँवो के लोग आपनो गाँव के ओइसने बनावे के कोशिशि करी. 11 अक्टूबर के जयप्रकाश नारायण जी के जन्म जयंती ह. हम 11 अक्टूबर के जयप्रकाश नारायण जी के जन्म जयंती पर ‘सांसद आदर्श ग्राम योजना’ के पूरा खाका सगरी सांसदन का सोझा, राज्य सरकारन का सोझा राख देब. चाहब कि राज्यो सरकार अपना विधायकन से अइसने आदर्श ग्राम बनवावसु. रउरा कल्पना कर सकीले, देखते देखत हिन्दुस्तान के हर ब्लॉक में एगो आदर्श ग्राम तइयार हो जाई.\n31. भाई बहिन लोग, जब से हमार सरकार बनल बा, तबहिए से अखबारन मे, टी.वी. मे एगो चरचा चलत बा कि प्लानिंग कमीशन के का होखी ? हम समुझत बानी कि जब प्लानिशग कमीशन बनल रहे तब ओह घरी का हालात का हिसाब से बनल रहे.आजु हालात बदल गइल बा त एह बारे मे नया तरीका से सोचे के पड़ी. कई बेर पुरान घर मे बदलाव करे से बेसी सहज होला नया घर बनवा लिहल. जल्दिए प्लानिंग कमीशन का बारे मे फैसला हो जाई. एकरा जगहा एगो नया संस्थान बनावल जा सकेला.\n32. भाई बहिन लोग, आजु 15 अगस्त महर्षि अरविंदो के जन्म जयंती के पर्व ह. महर्षि अरविंद क्रांतिकारी बनला का बाद योग गुरु बमनल रहले. भारत के भाग्य का बारे मे कहले रहलन कि ‘हमरा विश्वास बा, भारत के दैविक शक्ति, भारत के आध्यात्मिक विरासत विश्व कल्याण ला अहम भूमिका निबाही’. हमरा स्वामी विवेकानन्दो जी के कहल बात याद आवत बा, स्वामी विवेकनन्द जी कहले रहीं, ‘हम अपना आँखिन का सोझा देखत बानी कि एक बेर फेरू हमार भारतमाता जाग उठल बाड़ी. हमार भारतमाता जगद्गुरु के जगहा विराजमान होखीहे. हर भारतीय मानवता के कल्याण के कामे आई, भारत के ई विरासत विश्व के कल्याण का कामे आई’. विवेकानन्द जी के कहल कबो झूठ ना हो सके. स्वामी विवेकानन्द जी के सपना, भारत के जगद्गुरु देखे के उनकर सपना, उनकर दीर्घदृष्टि, ओह सपना के पूरा कइल हमहन के कर्तव्य ह. दुनिया के ई सामर्थ्यवान देश, प्रकृति के सौगात से भरल देश, नवहियन के देश आवे वाला समय मे दुनिया ला बहुत कुछ कर सकेला.\n33. भाई बहिन लोग, विदेश के नीतियन का बारे मे चरचा करत बानी. हम साफ मानीले कि भारत के विदेश नीति के अनेके आयाम हो सकेला बाकिर एगो बात खास बा जवन पर हम आपन धेयान लगावल चाहब. हमनी का आज़ादी के लड़ाई जइसे मिल-जुल के लड़नी जा, तब त हमनी का अलग ना रहीं, साथे-साथ रहीं. कवन सरकार हमनी के साथे रहल ? कवन शस्त्र हमनी का लगे रहल ? एगो गांधी रहलन, सरदार रहलन आ आजादी के लाखन लड़ाका रहले आ सामने अतहत बड़ सल्तनत रहल. ओह सल्तनत से हमनी का आज़ादी के जंग जीतनी जा कि ना ? विदेशी ताकतन के हरवनी जा कि ना ? भारत छोड़े पर मजबूर क दिहनी जा कि ना ? हमनिए का त रहनी, हमनी के पुरखा पुरनिया रहले, जे ई बेंवत देखवले. समय के मांग बा कि सत्ता के बिना, शासन के बिना, शस्त्र के बिना, साधनो के बिना अतना बड़ सल्तनत के हटावे के काम अगर हिंदुस्तान के जनता कर सकेले त ला हमनी का गरीबी के ना हटा सकीं जा ? का हमनी के गरीबी के ना हरा सकीं जा ? गरीबी के खिलाफ लड़ाई ना जीत सकीं जा ? हमार प्यारा सवा सौ करोड़ देशवासी लोग. आइं सभे, संकल्प कइल जाव कि गरीबी के हरा दिहल जाव, विजयश्री पावल जाव. भारत से गरीबी के उन्मूलन होखो. हमनी का ओह सपना के ले के चलीं जा आ पड़ोसिओ देशन के त इहे समस्या बाँ काहे ना हमनी का सार्क देशन के सगरी साथी दोस्त मिल के गरीबी का खिलाफ लड़ाई लड़े के योजना बनाईं ज? मिल के लड़ीं जा, गरीबी के हराईं जा. एक बेर देखल त जाव कि मरल-मारे के दुनिया छोड़ जिए के आनन्द का होला ! इहे भूमि ह, जहां सिद्दार्थ के जीवन के घटना घटल रहे. एगो पंछी के एक भाई तीर मार के गिरा दिहले त दुसरका भाई ने तीर निकाल के बचा लिहलसि. पंछी केकर रही ई फरिआवे माई का लगे गइल लोग त माई कहली कि जे बचावल पंछी ओकर. मारे वाला से बेसी हक हमेशा जिआवे वाला के होला. हम पड़ोसी देशन संगे मिल-जुल के गरीबी का खिलाफ लड़ाई लड़े मे सहयोग चाहत बानी, सहयोग कइल चाहत बानी. हमनी का सार्क देश एकजुट हो के दुनिया मे आपन अहमियत बना सकीले. दुनिया मे एगो ताकत बन के उभर सकीले. हम भूटान गइनी, नेपाल गइनी, सार्क देशन के सगरी महानुभाव शपथ समारोह में अइले, एगो नीमन शुरूआत भइल. त निश्चिते नीमन परिणामो मिली.\n34. भाई बहिन सभे, आजु 15 अगस्त के हमनी का देश ला कुछ ना कुछ करे के संकल्प ले के चलब. हम हमेशा रउरा से अधिका खटब काहे कि हम प्रधान मंत्री ना, प्रधान सेवक बन के आइल बानी रउरा बीचे. हम विश्वास दिआवत बानी कि एह देश के एगो नियति बा, विश्व कल्याण के नियति बा, इहे विवेकानन्द जी कहले रहीं. एही नियति के पूरा करे ला भारत के जनम भइल बा, एह हिन्दुस्तान के जनम भइल बा. एह खातिर सवा सौ करोड़ देशवासियन के तन-मन से मिलके राष्ट्र कल्याण ला आगे बढ़े के बा.\n35. आ आखिर मे एक बेर फेरू हम देश के सुरक्षा बल, अर्द्ध सैनिक बल, सगरी सिक्योरिटी फोर्सेज़ के, मां-भारती के रक्षा करे मे ओह लोगन के तपस्या, त्याग, आ बलिदान पर गौरव करत बानी. हम देशवासियनो से कहत बानी ‘राष्ट्रयाम् जाग्रयाम् वयम्’, हमनी का जागत रहीं जा, सेना जागत बिया, हमनिओ का जागल रहीं जा आ देश नया कदम उठावत आगा बढ़त रहे. एही संकल्प ले के हमनी के आगे बढ़े के बा. हमरा संगे रूरो सभे पूरा ताकत से बोली. –\nPrevious Post: संसद मे पूर्वांचल के शेर आ हिदुत्व के नायक के दहाड़\nNext Post: भोजपुरी-मैथिली के भाव में विभोर भइल दिल्ली…\n-जय हो! जय हो!


अब दोषी तय करी कि जज के रही – टटका खबर\nअब दोषी तय करी कि जज के रही\nप्रधानमंत्री मनमोहन सिंह कांग्रेस का महाधिवेशन में साफ कर दिहलें कि उनका पर आरोप ना लगावे के चाहीं आ प्रधानमंत्री के पद विवाद से उपर राखे के चाहीं. कहलन कि ऊ लोक लेखा समिति का सोझा जवाब देबे के तइयार बाड़न. विपक्ष के जेपीसी के माँग ना मानल जा सके. लोग के बूड़बक बताह बूझत प्रधानमंत्री अपना सफाई में कहलन कि उनकर पार्टी आरोप लगते अपना मंत्रियन के पद से हटा दिहलसि. जबकि सही बात ई बा कि जब पानी नाक से उपर चलि गइल तब कार्रवाई शूरु भइल जवन कि लीपापोती के कोशिश बेसी बा. कलमाडी के तब ओह पद से हटावल गइल जवना के कवनो दाम नइखे आ खुद सीबीआई चाहत बिया कि उनका के आयोजन समिति से हटावल जाय. दूर संचार मंत्री ए॰ राजा के तबले बचाव कइल गइल जबले खुद प्रधानमंत्री के कार्यालय आरोप का जद में ना आवे लागल. सतर्कता आयोग के अध्यक्ष ओह दागी के बनावल गइल जवन कि खुद एगो घोटाला में आरोपी बा आ जवना के चयन के सही प्रक्रिया ना अपनावल गइल. अशोक चह्वाण के तब हटावे के पड़ल जब ऊ रंगे हाथ धरा गइलन. प्रधानमंत्री सिर्फ एक सवाल के जवाब दे देसु कि आजुवो थामस सतर्कता आयोग के अध्यक्ष का कुर्सी पर काहे बाड़न ? मानल जा सकेला कि प्रधानमंत्री खुद ईमानदार बाड़न बाकिर उनका ईमानदारी के लेके चाटल जाव का ? आ उनुकर लापरवाही के अनदेखी कर दिहल जाव ?


'एक बार मैंने फिर प्यार किया' जल्दिए रिलीज होई – Anjoria\nमैंगो मोशन मूवीज प्रोडक्शन के बैनर तले बनल भोजपुरी फिल्म ‘एक बार फिर मैंने प्यार किया’ जल्दिए उत्तर प्रदेश आ बिहार के सिनेमाघरन में प्रदर्शित होखे जात बा. एह फिल्म के सिनेमा भोजपुरी के ‘डर्टी पिक्चर’ कहल जा सकेला जवना में बालीवुड हिरोईन विद्या बालन के बाद भोजपुरी नायिका मोनालिसा के हॉट अवतार रुपहला परदा पर देखल जाई. एतना बोल्ड किरदार आजु ले मोनालिसा कवनो फिलिम में नइखी कइले. सभे एह फिल्म के बेसब्री से तिकवत बा.\nएह फिलिम के निर्माता अभिषेक धारीवाल, निर्देशक सुभाष, गीतकार सुनील झा, संगीतकार सावन कुमार सावन आ कार्यकारी निर्माता राहुल पाठक हउवन. फिल्म के बड़की भुमिका में मोनालिसा, मिलिंद गुणाजी, अली खान, अउर बाबी खान वगैरह बा लोग.\nनिर्माता अभिषेक धारीवाल एह से पहिले रानी चटर्जी अभिनीत ‘फूल बनल अंगार’ बनवले रहलें जवना के दर्शक बहुते पसंद कइले रहलें.


परिचय दास के मिलल द्विवागीश सम्मान – Anjoria\nपरिचय दास के मिलल द्विवागीश सम्मान\nApr 2, 2012 परिचय दास, रवीन्द्र नाथ श्रीवास्तव\nभोजपुरी आ हिंदी के जानल मानल कवि, आलोचक, निबंधकार आ हिंदी अकादमी दिल्ली अउर मैथिली भोजपुरी अकादमी दिल्ली के सचिव रवीन्द्रनाथ श्रीवास्तव के भारतीय अनुवाद परिषद, दिल्ली का तरफ से “द्विवागीश सम्मान” देके सम्मानित कइल गइल बा.\nमऊ के रामपुर देवलास गाँव में जनमल रवीन्द्र नाथ श्रीवास्तव के साहित्य जगत में परिचय दास का नाम से जानल जाला. ऊ हिंदी में एम॰ ए॰ आ पी॰एचडी हईं.\nपरिचय दास के ई सम्मान उनुका सर्जनात्मकल इ भाषांतरण के विशिष्टता खातिर दिहल गइल. परिचय दास भोजपुरी कविता के एगो नया शैली के प्रवर्तको हईं. एह शैली के रचना अँजोरिया पर बहुते पहिले प्रकाशित कइल गइल रहे.\nओह कविता संग्रह “कविता चतुर्थी” के पढ़ीं :\nभोजपुरी बिहुला अउर आजु के रचना संकट\nतन कातिक, मन अगहन\nबहुधा शब्द जब\nनयापन परंपरा के निषेध नइखे


लोकजीवन के “बढ़नी” – Anjoria\nAugust 24, 2015 Editor निरउठ 0\n‘लोक’ के बतिये निराली बा. आदर-निरादर, उपेक्षा-तिरस्कार के व्यक्त करे क टोन आ तरीका अलगा बा. हम काल्हु अपना एगो मित्र किहाँ गइल रहलीं. उहाँ दुइये दिन पहिले उनकर माई उनका उनका गाँव आरा (बिहार) से आइल रहुवी. पलग्गी आ हाल चाल का बाद अनासो हमरा मुँह से निकल गउवे कि बिहार में चुनाव बा, उहाँ के का हाल बा ? बस ऊ चटाक से बोलुवी,”अरे बढ़नी बहारऽ ए चुनाव के; कूल्ह गोड़ा एक्के थइली क चट्टा बट्टा बाड़े सऽ. एगो कहऽता कि इहवाँ सड़क बनवाइब तले दोसरका आके बोलत बा कि झूठ बोलत बा ऊ. अरे बबुआ पूछऽ जनि, किसिम किसिम के बेंग बटुराइल बाड़े सऽ.\nघरे आवते मन उनका “बढ़नी बहरला” पर अँटकल रहे. सोचे लगुवी. बहुत पहिले एगो लोकप्रिय रेडियो नाटक में लोहा सिंह क मेहरारू बात-बात में दिकिया के कहसु “मार बढ़नी रे !” त उनका टोन में कबो उपहास, कबो उपेक्षा त कबो तिरस्कार लउके.\nई ‘बढ़नी’ ह का ? झारे-बहारे वाला झाड़ुवे नु हऽ. ना ! दरसल कूड़ा कचरा, अहंकार-इरिखा, खराब नजर, रोग-बलाय आ अन्हार पोसेवालन के बहारे-बहरियावे वाला काम बढ़निये करेला. बुझला एही से धनतेरस का दिने सब समान किनला का बाद बढ़नियो (झाड़ुओ) किनाला. जम द्वितीया का अन्हार रात में जम क दीया दुआरी का बहरी बरला का बादे दीवाली भा दीया-दियारी आवेला. ई परब अँजोर का अगवानी क परब हऽ. मय कूड़ा-कचरा आ गंदगी साफ कइला का बाद साफ सुथरा घर-दलान “दीपोत्सव” मनावेला. आ एह में ‘बढ़नी’ मुख्य भूमिका निभावेला.\nलोक का सँगे शास्त्रो खड़ा हो जाला ई कहत कि, ‘तमसो मा ज्योतिर्गमय ‘! माने तूँ अन्हार से अँजोर का ओर पयान करऽ. बाकि एकरा पहिले घर का भीतर (आ मनवों का भीतर) के अलाय-बलाय, बुराई, मइल आ अन्हार बहरिया द! लोकजीवन में त ई ‘बढ़नी’ रोजे आपन काम करेला. ई हर घरनी (गृहिणी) के नित प्रति के सँघाती हऽ. घर का आब आ आबरू के रखवार हऽ आ बुराई से लड़े खातिर ओकर खास हथियारो हऽ. हर घर में होत फजीर, झलफलाहे सुरुज नरायन का अँजोर देबे वाली किरिन आवे का पहिले घरनी का हाथ मे़ं ई बढ़निये आवेला. घरनी एकरे बले घर झार-बोहार के चिक्कन क देले. ओने घर के मलिकार भा अगुवा घर का बहरा क सहन आ दुआर झारे-बहारे लागेला. तब ई बढ़नी ‘खरहर’ बन जाला. खर (कूड़ा कचरा) के हरे वाला ‘खरहरा’! गाँव में ई नित्य क क्रिया हऽ. खर माने कड़ा (अड़ियल) आ खल (बुरा) माने अड़ियल अहंकार आ नीच विचार के नित प्रति दिन बहारल जरूरी बा. तबे न अँजोर क सही शुद्ध मन से अगवानी होई. दिन का अँजोर में सकारात्मक भाव बिचार जरूरी ह; आ ओकरा पहिले नकार के पोषक अन्हार आ कलुष का उढ़ुक (अवरोध) के हटावलो जरूरी हऽ. बढ़नी आ खरहर दूनों प्रतीक रूप में सहज मनुष्य के विनयी मित्र हउवें स. ऊ लोक के जगावे आ क्रियाशील करे वाला उपकरण हऽ. लोक का क्रियाशीलता के दिशा देबे खातिर शास्त्र अगिलो लाइन दोहरावेला,”असतो मा सद् गमय!” झूठ से साँच का ओर पयान करऽ. साँच ऊ जथारथ ह,जवना के सामना आ साक्षात्कार जीवन के सुगम आ अरथवान बनाई.\nलोकाचार में मामूली समझल जाए वाला चीजन के आपन महता बा. साइत एही से गृह प्रवेश में घर वालन का पइसे का पहिलहीं ‘बढ़नी'(झाड़ू) के पइसार हो जाला. ईहे ना नवका घर में पुरनका घर के झड़ुइया गइल शुभ मानल जाला. लोक आ शास्त्र दूनों के जवन भावभूमि बनत बा ओमें भौतिक घर आ भौतिक देह दूनों का भीतर क गंदगी आ मइल बिकार नित दिन बहरियावे क अभ्यास आ साधना बा. एही से एकरा प्रतीक बढ़नी भा झाड़ू के प्रासंगिकता आजुओ बनल बा.\nयुग का बदलाव का साथ लोक आ ओकर व्यवहारो बदल रहल बा, बाकि हमनियो के सोचे के चाही कि पुरान भीत गिरवला का बादो, पुरनका कूड़ा-कचरा आ मन क मइलियो छोड़ावे के परेला. नया भीत सकारात्मक सोच आ साफ मन से बनेले तबे टिकेले. ई ‘बढ़नी ‘आ ‘खरहर’ भले चलि जाव बाकिर ओकर मूल भाव आ लोक-अभिप्राय धेयान में राखे के पड़ी.


Birth anniversary of two serious actors of Indian cinema Guru Dutt and Sanjeev Kumar Bhojpuri: भारतीय सिनेमा के दूगो संजीदा अभिनेता गुरुदत्त आ संजीव कुमार के आज ह जन्मतिथि– News18 Hindi\nBhojpuri: भारतीय सिनेमा के दूगो संजीदा अभिनेता गुरुदत्त आ संजीव कुमार के आज ह जन्मतिथि\nभारतीय सिनेमा के इतिहास में गुरुदत्त अउर संजीव कुमार के पहचान संजीदा एक्टर के रुप में बा. दूनो लोग अपना नेचुरल एक्टिंग से लोगन के दिल पर राज करत रहन जा. आज एह दूनों जाना के जन्मतिथि ह.\nLast Updated : July 09, 2021, 14:59 IST\nभारतीय सिनेमा के प्रेमी अपना जीवन में शोले फिलिम एक बार त जरूर देखले होइहें आ उ फिल्म देखला के बाद एकर सूत्रधार ठाकुर के मुरीद ना भइल होइहन ई नइखे हो सकत. दुनू हाथ कट गइला के बादो अपना गुनहगारन के ओकनी के अंजाम तक पहुंचावे वाला ई दमदार किरदार अगर केहू निभा सकत रहे त उ संजीव कुमारे रहलें. उ बिना हाथ गोड़ के परयोग कइले अपना आँखिए से किरदार के सगरो पहलू दर्शक के सामने रख देस. बोलत आँख वाला अभिनेता बहुत कम पैदा होले, संजीव कुमार ओहमें से एक रहलें.\nसंजोग से आज गुरुदत्त के भी जन्मदिन ह. गुरुदत्त9जुलाई 1925 के बेंगलूरू में पैदा भइल रहलें. उनके परिवार भवानीपुर कलकत्ता में रहत रहे, एही से गुरुदत्त बंगाली साहित्य से भी परिचित रहलें. उनके हिन्दी के ऑलटाइम क्लासिक फिल्म प्यासा (1957), काग़ज़ के फूल (1959), चौदहवीं का चाँद (1960) आ साहब बीवी और गुलाम (1962) बनावे खातिर जानल जाला. हालांकि जब गुरुदत्त के असमय मृत्यु भइल तब संजीव कुमार इंडस्ट्री में आपन आधार तलाशत रहलें. उ 1960 में हिन्दी फिल्म ‘हम हिन्दुस्तानी’ में एगो छोट रोल कर चुकल रहलें. बाकिर उ थिएटर में ढेर सक्रिय रहस. उनके मुंबई के थियेटर समाज में काफी नाम बन गइल रहे, वजह रहे उनके रियलिस्टिक एक्टिंग अउरी जवानी में भी बड़ उम्र के किरदार सहजता से कs लेबे के प्रतिभा. के. आसिफ लैला मजनू के कहानी पर फिल्म बनावत रहलें. पहिले गुरुदत्त के अकस्मात मृत्यु के चलते फिल्म के हीरो के रोल खाली हो गइल अउरी फिल्म रुक गइल. बाद में आसिफ नया अभिनेता के तलाश कइलें आ केहू संजीव कुमार के नाम सुझावल. शूटिंग के पहिला दिने संजीव कुमार जब मेकअप करा के सेट पर अइलें त के. आसिफ अपना रूम में चल गइलें अउरी तीन घंटा ले बाहरे ना निकललें. एने संजीव कुमार इंतजार करके परेशान हो गइल रहलें. डायरेक्टर अपना रूम से संजीव कुमार के चेहरा आ आँखिन के हाव भाव पढ़त रहलें. उनके अपना फिल्म के हीरो जब संजीव कुमार में नजर आ गइल त बाहर निकललें आ शूटिंग चालू भइल. ई फिल्म के अइसन पनौती रहे कि फिल्म पूरा होखे से पहिले के. आसिफ के अधेड़ उम्र में मृत्यु हो गइल. ओकरा कई साल बाद जब उनके मेहरारू फिल्म के जइसे-तइसे रिलीज कइली तब ले फिल्म के हीरो के अलावा कई गो कलाकारन के मृत्यु हो चुकल रहे.\nसंजीव कुमार के जमीन से जुड़ल किरदारन के चुनाव ही रहे कि उ भोजपुरिया समाज से बड़ा कनेक्ट कइलें. उनके यथार्थवादी अभिनय अउरी सादा संवाद अदायगी ही रहे कि गाँव से लेके शहर के रहनिहार आ बूढ़ से लेके जवान ले उनका से जुड़ जाव. उनके फिल्मन के भोजपुरिया क्षेत्र में बड़ा मांग रहे आ उनके एगो समृद्ध दर्शक वर्ग भी रहल, जवन नया पीढ़ी में भी स्थानांतरित भइल बा. युवा भी जवन फिल्मन से जुड़ल बा भा फिल्म प्रेमी बा, संजीव कुमार के फिलिम आ फिल्मन के गाना जरूर देखेला, सुनेला.\nसंजीव कुमार के जन्म गुजरात के सूरत में9जुलाई 1938 के भइल रहे. उ परिवार के साथे अपना किशोरावस्था में ही मुंबई चल अइलें. उनके असली नाम हरिभाई जेठालाल जरिवाला रहे. इंडस्ट्री के मित्र उनके हरीभाई के नाम से भी बोलावे लोग. उनका बचपने से अभिनय करे के रहे आ इहाँ आके उ थियेटर करे लगलें. संजीव कुमार एगो साक्षात्कार में कहले रहलें कि जरिवाला परिवार के पुरुष 50 बरिस से ज्यादा ना जिएला. शायद उनका मन में भी अपना खातिर अइसन डर रहे. अब अंधविश्वास मानल जाव भा विधि के विधान संजीव कुमार के मृत्यु 47 साल के उम्र में भीषण हार्ट अटैक के चलते हो गइल.\nसंजीव कुमार के जीवन जन्मे से कठिनाई लेके आइल. उनके जन्म के समय ही उनके हृदय में समस्या रहे. उनके जन्म के बाद कम उम्र में ही पिता के मृत्यु हो गइल. उनके माता जी दू भाई अउरी एगो बहिन के साथे बाल-संजीव के पोसली. उ जब फिल्मन में अइलें त अपना सादा शख्सियत अउरी दमदार अभिनय से छा गइलें. उनके भोजन से बड़ा प्यार रहे. एही के चलते एक से एक सुंदर स्त्री उनके आकर्षित करे खातिर उनका घरे टिफिन भेजे लगली, जे में कुछ हिरोइन भी रहली. बाकिर उनके दिल त हेमा मिलिनी पर अटकल रहे. हेमा उनका से बियाह करे के भी हाँ कहि देले रहली बाकिर उनका माई के ई पसंद ना रहे. एही दरम्यान ई गुप्त बात भी केहु से ना छुपल रहे कि हेमा मालिनी जितेंद्र के भी संपर्क में रहली आ जितेंद्र बियाह करे चाहत रहलें. संजीव आ हेमा के अफेयर के चर्चा ही कारण रहे कि शोले के शूटिंग के दौरान सभे कलाकार एगो होटल में आ संजीव कुमार दोसरा होटल में रुकस. तबो ओ बेरा के पत्र-पत्रिका में ई गॉसिप के पसंदीदा विषय रहे. बाकिर बहुत कुल उठापटक के बाद हेमा मालिनी धर्मेन्द्र से बियाह कर लेहली. जेकर चलते संजीव कुमार के दिल पर आघात लागल.\nएक समय संजीव कुमार के नूतन के साथे भी अफेयर के चलल. जब मुँहा-मुही ई बात धीरे धीरे फइले लागल त नूतन के लागल कि संजीव कुमार ही जल्दी प्रसिद्धि पावे खातिर ई बात फइलावsतारें. तब नूतन एगो आर्मी अधिकारी से शादी कर चुकल रहली. ई किस्सा मशहूर बा कि नूतन उनका के थप्पड़ मार देहले रहली. संजीव कुमार प्यार में एकदमे बदकिस्मत ना रहलें. 1975 में फिल्म ‘उलझन’ से संजीव कुमार के ऑपोजिट एगो सुंदर अभिनेत्री सुलक्षणा पंडित डैब्यू कइली आ संजीव कुमार के संजीदगी देख के उनसे प्यार करे लगली. संजीव कुमार तब हेमा मालिनी के प्यार में रहलें. जब हेमा उनके ठुकरवली त सुलक्षणा अपना प्यार के इजहार कइली. तब दुनू जाना में अच्छा दोस्ती हो गइल रहे बाकिर संजीव कुमार उनके प्यार ठुकरा देहलें आ शराब के ओर उनके रुख हो गइल. भोजन के प्यार अउरी अधिक पियला के चलते अपना तीसवाँ साल में ही उ बूढ़ लउके लागल रहलें.\nसंजीव कुमार के मन में ई बइठ गइल रहे कि दोस्त इयार आ स्त्री सब पइसा के पीछे भागे वाला हवे, एही से उ दोस्त बनावल छोड़ देहलें आ अकेले अकेले रहे लगलें. ई भी कारण रहे कि उनके डिप्रेशन बढ़े लागल. जब उ 40-42 के रहलें त उनके पहिला हार्ट अटैक आइल. ओकरा बाद उ अमेरिका में बाइपास सर्जरी करवलें. बाकिर 47 के उमिर में उ6नवंबर 1985 के ई दुनिया के अलविदा कहि गइलें. उनका गइला के बाद भी उनके दस गो से अधिक फिल्म रिलीज भइल. इहो इत्तेफाक के ही बात बा कि एकाकी जीवन अउरी डिप्रेशन के चलते एगो अउरी अभिनेता गुरुदत्त के मृत्यु हो गइल, जब उ मात्र 39 बरिस के रहलें आ अपना फ्लैट में मृत पड़ल मिललें. आ उहो आजे के दिन पैदा भइल रहलें. गुरुदत्त भारतीय फिल्म उद्योग के एगो अद्वितीय शख्सियत मानल जालें आ उनके हर एक फिल्म अपना आप में एगो इंडस्ट्री बा.\nसंजीव कुमार के सादगी अउरी रियलिज़्म से भरल अभिनय ही रहे कि उ अपना शुरुआती फिल्मन से ही लोग के दिल में बस गइलें. उनके कुछ दमदार अभिनय वाला फिल्मन में खिलौना, शोले, आंधी, दस्तक, कोशिश, अंगूर, मौसम, पति-पत्नी और वो, देवता अउरी त्रिशूल आदि रहे. संजीव कुमार भारतीय फिल्म इतिहास के उ चंद अभिनेता में से बाड़ें जिनके भगवान विशेष प्रतिभा देके भेजले रहलें.\n(लेखक मनोज भावुक भोजपुरी साहित्य और सिनेमा के जानकार हैं. यह उनके निजी विचार हैं.)


टटका खबर, 1 सितम्बर 2020, मंगल के – टटका खबर\nSep 2, 2020 कफील खान, गोंडा, गोरखपुर, जदयू, जौनपुर. राजद, दिघवारा, देवरिया, प्रणव मुखर्जी, प्लुरल्स पार्टी, बक्सर, बनियापुर, शेयर बाजार, सारण, सीवान, सोनभद्र\nगोरखपुर के बाल चिकित्सक डॉ कफील खान के इलाहाबाद उच्च न्यायालय रिहा कर दिहलसि. अदालत के कहना बा कि अलीगढ़ मुस्लिम निश्वविद्यालत का सामने जवना भाषण का चलते कफील पर रासुका लगावल गइल ऊ भाषण त एकता आ सद्भाव फैलावे वाला रहुवे. ओह भाषण का चलते खान पर रासुका लगावल गलत रहुवे.\nबाद में मंगल बुध के अधरतिया में कफील के जेल से छोड़ दीहल गइल.\nराष्ट्रपति रहल भारत रत्न प्रणव मुखर्जी के अन्तिम संस्कार मंगल का दिने दिल्ली के लोधी रोड श्मशाव घात पर राजकीय सम्मान का साथे कर दीहल गइल. चूंकि उनुका के कोरोना संक्रमण भइल रहिवे एहसे पूरा सावधानी राखल गइल एह मौका पर.\nसोमार के तेज गिरावट से उबरत शेयर बाजार मंगल का दिने फेरु उपर चढ़ल शुरु कर दिहलसि. मंगल का दिने सेंसेक्स में 272 अंक आ निफ्टी-50 में 83 अंक के बढ़त का साथे बाजार बन्द भइल. आजुओ तेजी बरकरार रहे के उमेद कइल जा सकेला बाकिर मंगल के दैनिक चार्ट पर बनल डोजी आ इनसाइड बार देखत बिकवालो आपन जोर लगावे से बाकी ना रहीहें. डोजी उहापोह के संकेत होला. आजु के बाजार देखला का बादे एह उहापोह से मुक्ति मिल पाई.\nलॉकडाउन-4 का तहत यूपी सरकार एलान कइलसि कि अब बाजार अतवार का दिने बंद रहल करी आ बाकी दिन सबेरे नौ बजे से राति नौ बजे ले खुलल करी. पहिले शनिचरो के बन्द राखल जात रहुवे.\nबिहार के मुख्यमंत्री नीतीश कुमार के मनमाफिक रहल राजस्व अधिकारी आ पटना नगर निगम के आयुक्त रहल अनुपम कुमार अब केजरीवाल के आआपा का तर्ज पर बनल बिहार में बहुवाची गोल प्लूरल्स पार्टी के सरकार बनवा के राजग के चुनौती देबे के एलान कइले बाड़न. बतइहें कि सरकार कइसे चलावल जाला.\nसीवान जिला के गुठनी इलाका का जतौर में स्टेट बैंक के ग्राहक सेवा केन्द्र के एगो कर्मचारी के गोली मार के करीब पौने छह लाख रुपिया लूट लीहल गइल. ऊ बैंक से रुपिया निकाल के ग्राहक सेवा केन्द्र जात रहलें जब टेकनिया गाँव के लगे उनुका के लूट लीहल गइल.\nचुनाव देखत बिहार मे छरपा-छरपी के खेल चाली बा. मंगल का दिने एगो अउर राजद विधायक छरप के जदयू में शामिल हो गइल.\nजौनपुर के केराकत इलाका के पुलिस शराब तस्कर संतोष आ चन्दन के करीब डैढ़ करोड़ के संपति कुर्क कर लिहलसि.\nसारण जिला का मखदुमपुर गाँव के एगो औरत पारिवारिक कलह से आजिज आ के गाँव के इनार में कूद के आपन जान दे दिहलसि.\nसारण जिला के बनियापुर इलाका के धनगढ़वा गाँव के एगो आठ बरीस के लइकी नदी में नहात घरी गहीर पानी में चलि गइल आ डूब गइल.\nसोनभद्र जिला के करमा इलाका में कार सवार दू गो तस्करन से करीब पौने दू कुंतल गाँजा बरामद भइला का बाद पुलिस ओहनी के गिरफ्तार कर लिहलसि.\nबक्सर जिला के चक्की चौकी इलाका में अपराधी गैस एजेन्सी के कर्मचारी से सवा दू लाख रुपिया लूट लिहलें.\nगोंडा जिला के उमरीगंज इलाका के सरासपट्टी सझवार गाँव के एगो नवही के लाश घाघरा नदी में उपराइल मिलल. ऊ एगो हत्या मामिला में गवाह रहुवे आ अतवार का राचि अपना खेत में रखवारी करे गइल रहुवे आ ओकरा बाद से लापता रहूवे.\nदेवरिया के बघौचघाट इलाका के रामपुर मड़ुआबारी गाँव के एगो आदमी के गोली मार के हत्या कर दीहल गइल. ऊ एगो प्राइवेट कंपनी में गार्ड रहुवे बाकिर एने छह महीना से गाँवही रहत रहुवे. सोमार राति ओकरा मोबाइल पर फोन अइला का बाद ऊ अपना मेहरारु से कुछ देर में आवे के कहि के निकलल रहुवे. बाद में एगो कटरा से ओकर लाश बरामद भइल.\nगोंडा जिला के उमरीबेगम इलाका के बरौली गाँव के लइका गाट चरावे गइल रहलें. झन्ना नदी में जब ई लइका डूबत मिललें त हल्ला सुनि के चार गो के त बचा लीहल गइल बाकिर एगो लइका डूबिए गइल.\nसारण जिला के माला गाँव का एगो गड़हा में तीन दिन से गायब एगो आदमी के लाश मंगल का दिने बरामद भइल. दोसरा खबर में दिघवारा इलाका के सैदपुर गाँव के एगो आदमी बाढ़ के पानी में डूबे लागल त लोग ओकरा के निकाल के प्राथमिक स्वास्थ्य केन्द्र ले गइलें जहाँ ओकरा के मरल बतावल गइल. एही सरह के तिसरका खबर में बा कि दरियापुर इलाका के कोचवाड़ी गाँव के एगो लइकी बाढ़ का पानी में डूब गइल.\nसारण जिला के गौरा चौकी का लगे सतरघाट रोड पर हड्डी फैक्टरी का नियरा ट्रक से कचरा के एगो बूढ़ के मौत हो गइल.